243-сон 23.11.2006. Ўзбекистон Республикаси оммавий ахборот воситалари вакилларини давлат ҳокимияти органлари ҳузурида аккредитация қилиш тартибини такомиллаштириш тўғрисида\nЎЗБЕКИСТОН РЕСПУБЛИКАСИ ОММАВИЙ АХБОРОТ ВОСИТАЛАРИ ВАКИЛЛАРИНИ ДАВЛАТ ҲОКИМИЯТИ ОРГАНЛАРИ ҲУЗУРИДА АККРЕДИТАЦИЯ ҚИЛИШ ТАРТИБИНИ ТАКОМИЛЛАШТИРИШ ТЎҒРИСИДА\nЎзбекистон Республикаси оммавий ахборот воситалари вакилларини давлат ҳокимияти органлари ҳузурида аккредитация қилиш тартиби тўғрисида НИЗОМ\nII. Аккредитация қилишнинг асосий тушунчалари ва принциплари\nIII. Мухбирларни аккредитация қилиш\nIV. Аккредитация қилинган мухбирларнинг асосий ҳуқуқлари ва мажбуриятлари\nV. Мухбирнинг аккредитациясини тўхтатиш ва уни аккредитациядан маҳрум қилиш тартиби\nVI. Янги муддатга аккредитация қилиш\nVII. Техник ходимлар ва хизмат кўрсатувчи ходимлар\n«Оммавий ахборот воситалари тўғрисида», «Ахборот эркинлиги принциплари ва кафолатлари тўғрисида»ги Ўзбекистон Республикаси қонунларига мувофиқ, шунингдек давлат ҳокимияти органлари фаолиятининг ўз вақтида ва холисона ёритилишини таъминлаш мақсадида Вазирлар Маҳкамаси қарор қилади:\n1. Ўзбекистон Республикаси оммавий ахборот воситалари вакилларини давлат ҳокимияти органлари ҳузурида аккредитация қилиш тартиби тўғрисидаги низом иловага мувофиқ тасдиқлансин.\n2. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари А.Н. Арипов зиммасига юклансин.\n2006 йил 23 ноябрь,\nВазирлар Маҳкамасининг 2006 йил 23 ноябрдаги 243-сон қарорига\nЎзбекистон Республикаси оммавий ахборот воситалари вакилларини давлат ҳокимияти органлари ҳузурида аккредитация қилиш тартиби тўғрисида\n1. Давлат ҳокимияти органлари фаолиятини ўз вақтида ва холисона ёритиш учун зарур шарт-шароитлар яратиш мақсадида Ўзбекистон Республикаси оммавий ахборот воситалари вакиллари вакиллик ва ижро этувчи ҳокимият органлари ҳузурида аккредитация қилинади.\n2. Оммавий ахборот воситаларининг аккредитация қилинган вакилларининг (кейинги ўринларда «мухбирлар» деб аталади) ҳуқуқий мақоми ва касб фаолияти принциплари Ўзбекистон Республикаси Конституцияси, «Оммавий ахборот воситалари тўғрисида», «Ахборот эркинлиги принциплари ва кафолатлари тўғрисида»ги Ўзбекистон Республикаси қонунлари, мазкур Низом ҳамда аккредитация қиладиган органларнинг низомлари билан белгиланади.\n3. Мазкур Низомда қуйидаги тушунчалардан фойдаланилади:\n1.Оммавий ахборот воситалари / Мухбир]\n1.Оммавий ахборот воситалари / Аккредитация]\nаккредитация — мухбирнинг ваколатларини давлат ҳокимияти органлари томонидан эътироф этиш тартиботи бўлиб, унинг натижаларига кўра аккредитация қиладиган орган аккредитация қиладиган органнинг фаолиятини оммавий ахборот воситаларида ёритиш учун оммавий ахборот воситаси (кейинги ўринларда «таҳририят» деб аталади) вакилининг ўз соҳасини билишини тасдиқловчи аккредитация қилиш тўғрисидаги гувоҳномани беради;\nаккредитация қилувчи орган — аккредитация тартиботини ташкил этадиган, аккредитацияни ўтказадиган вакиллик ва ижро этувчи ҳокимият органлари.\n4. Аккредитация уни ўтказишга жалб этилган мутахассисларнинг ўз ишини пухта билиши ва мухбирларнинг мустақиллиги принципларига асосланади.\nАккредитацияни ўтказишда ўз ишини пухта билиш кадрларни тегишли равишда танлаш, аккредитация тартиботида қатнашадиган экспертларни тайёрлаш тизими ва, зарурият бўлганда, билимларнинг алоҳида соҳалари бўйича мутахассисларни жалб этиш йўли билан таъминланади.\nМустақиллик аккредитация тартиботида аккредитация тўғрисида қарор қабул қилинишига бирор-бир молиявий, маъмурий ёки бошқача таъсир кўрсатишдан ҳоли бўлган ташкилотлар ва экспертлар, мутахассисларнинг қатнашиши билан таъминланади.\n5. Мухбирнинг аккредитация қилинишида унинг ўз ишини пухта билишини аниқлаш мезони аккредитация қиладиган орган ва оммавий ахборот воситалари вакили фаолиятининг ўзига хослиги ҳисобга олинган ҳолда, мазкур органнинг норматив ҳужжатлари билан белгиланади.\n6. Аккредитация қиладиган орган ҳузурида ўз мухбирини аккредитация қилиш ҳуқуқига расмий равишда рўйхатдан ўтказилган оммавий ахборот воситалари эгадир.\n7. Аккредитация қиладиган органлар ҳузурида оммавий ахборот воситаси мухбирини аккредитация қилиш учун таҳририят ўзининг расмий бланкасида бош муҳаррирининг имзоси қўйилган, муҳр билан тасдиқланган буюртманома тақдим этади.\n8. Таҳририятнинг буюртманомасида қуйидагилар кўрсатилиши керак:\n9. Мухбирни аккредитация қилиш тўғрисидаги буюртманома аккредитация қиладиган орган томонидан тегишли мурожаат олинган кундан бошлаб бир ой мобайнида кўриб чиқилади.\n10. Аккредитация қилинадиган мухбирлар сони таҳририят томонидан аккредитация қилувчи орган билан биргаликда белгиланади.\n11. Аккредитация тартиботи қуйидаги асосий тадбирлардан иборат бўлади:\n12. Оммавий ахборот воситаси таҳририяти томонидан тақдим этилган буюртманомалар ва ҳужжатларни кўриб чиқишни аккредитация қилувчи орган тузадиган эксперт гуруҳи амалга оширади. Ҳужжатларни кўриб чиқиш натижалари ариза тушган пайтдан бошлаб ўн кун муддатда эксперт хулосаси билан расмийлаштирилади.\n13. Аттестацияни аккредитация қилувчи орган томонидан расмий равишда тузиладиган комиссия ўтказади. Комиссия таркиби ва аттестацияни ўтказиш муддатлари таҳририят билан келишилиши керак. Таҳририят комиссиянинг айрим аъзолари иштирок этиши ва аттестация ўтказилиши муддатлари юзасидан эътироз сабабларини асослаган ҳолда таклиф билдиришга ҳақлидир.\nКомиссия аттестацияни аккредитация қилувчи орган тасдиқлаган дастурга мувофиқ ўтказади. Мухбирнинг касбий сифатлари ва лаёқатини тавсифлаш бўйича тақдим этилган ҳужжатларни кўриб чиқиш натижалари тўғрисидаги эксперт хулосаси, шунингдек экспертиза ва аттестация жараёнида олинган бошқа ахборотлар аттестация комиссиясининг қарор қабул қилиши учун асос ҳисобланади. Аттестация натижалари аттестация далолатномаси билан расмийлаштирилади.\n14. Аккредитация қилувчи орган аттестация далолатномасини кўриб чиқиш натижалари асосида мухбирни аккредитация қилиш ёки аккредитация қилишни рад этиш тўғрисида қарор қабул қилади.\n15. Ижобий қарор чиқарилган тақдирда аккредитация қилувчи орган қарор қабул қилингандан кейин бир ҳафта муддатда мазкур Низомга 2-иловага мувофиқ шакл бўйича Ўзбекистон Республикаси оммавий ахборот воситаси мухбирини аккредитация қилиш тўғрисидаги гувоҳномани расмийлаштиради ва беради.\n16. Аккредитация қилувчи орган аккредитация қилинган мухбирга 2 йилгача муддатда амал қиладиган аккредитация тўғрисида гувоҳнома беради.\nАккредитация қилиш тўғрисидаги гувоҳнома аккредитация қилувчи орган реестрида рўйхатдан ўтказилган санадан бошлаб амал қилади.\n17. Аккредитацияга тааллуқли барча ҳужжатлар (буюртманомалар, қарорлар, далолатномалар, аккредитация қилиш тўғрисидаги гувоҳнома ва шу кабилар) давлат тилида расмийлаштирилади.\n18. Аккредитация қилувчи орган Ўзбекистон Республикасининг тегишли қонунлари ёки мазкур Низом асосида журналистни аккредитация қилишни рад этиши мумкин. Аккредитация қилувчи орган бундай қарорнинг сабаблари тўғрисида уч кун муддатда оммавий ахборот воситаси таҳририятини ёзма шаклда хабардор қилади.\n19. Зарур ҳолларда давлат ҳокимияти органлари ҳузурида вақтинчалик ёхуд доимий мухбирлик пунктлари ташкил этилиши мумкин.\n20. Аккредитация қилинган мухбирлар касб фаолияти даврида Ўзбекистон Республикаси қонун ҳужжатларида назарда тутилган ҳуқуқлардан фойдаланадилар ва мажбуриятларни бажарадилар.\nМухбирни аккредитация қилган органлар уни мажлислар, кенгашлар ва бошқа тадбирлар тўғрисида олдиндан хабардор қилади, стенограммалар, протоколлар ва бошқа ҳужжатлар билан таъминлайди.\n21. Аккредитация мухбирнинг расмий шахслар ташрифлари давридаги тадбирларда бевосита қатнашишини кафолатламайди. Ўзбекистон Республикасининг ёки хорижий давлатларнинг расмий шахслари ташрифлари вақтида мухбирларни махсус аккредитация қилиш тартиби қонун ҳужжатлари, шунингдек ушбу тадбирни тайёрлаш ва ўтказиш учун масъул хизматлар талабларига биноан белгиланади.\n22. Аккредитация қилинган мухбир қуйидаги ҳуқуқларга эга:\nаккредитация қилган органнинг бинолари (хоналари) ва объектларига тегишли гувоҳнома (рухсатнома) асосида, ушбу орган томонидан белгиланган тартибда кириш;\nуни аккредитация қилган органлар томонидан ўтказиладиган мажлислар, йиғилишлар, брифинглар (матбуот конференциялари) ва бошқа тадбирларда қатнашиш, ёпиқ тадбир ўтказилиши тўғрисида қарор қабул қилинган ҳоллар бундан мустасно;\nаккредитация қилган органнинг масъул шахсларидан зарур ҳужжатлар ва материалларни сўраш ва олиш, кириш эркин бўлган тадбирларнинг ёзувлари билан танишиш ва улардан нусха олиш;\nаудио-, видео- ёки киносуратга олиш, овоз ёзиш учун зарур бўлган техник аппаратлардан, шунингдек компьютер техникаси воситаларидан фақат аккредитация қилган органнинг фаолиятини ёритиш мақсадларида фойдаланиш.\n23. Аккредитация қилинган мухбир қуйидагиларга мажбур:\nаккредитация қилган органнинг биносида бўлишда унинг ички тартиб-қоидаларига ва ишларини ташкил этиш талабларига риоя қилиш;\nаккредитация қилган органнинг фаолияти тўғрисида холисона ахборот бериш;\nдавлат ҳокимияти органларининг фаолиятини оммавий ахборот воситаларида ёритиш тўғрисидаги қонун ҳужжатларига мувофиқ бошқа талабларни бажариш.\n24. Қуйидагилар аккредитациянинг тўхтатилиши учун асос ҳисобланади:\nмухбирнинг таҳририятдан ишдан бўшатилиши (ушбу ҳолда таҳририят бошқа вакилни аккредитация қилиш тўғрисидаги ариза билан аккредитация қилувчи органга мурожаат қилишга ҳақлидир);\nтаҳририят раҳбарияти томонидан мухбирни аккредитация қилган органнинг фаолиятини ёритишдан четлатиш тўғрисида қарор қабул қилиниши (расмий билдиришнома асосида).\n26. Мухбирни аккредитациядан маҳрум этиш тўғрисидаги қарор аккредитация қилган орган томонидан қабул қилинади. Қарор асосланган, ёзма шаклда расмийлаштирилган, оммавий ахборот воситалари тўғрисидаги қонун ҳужжатлари билан далилланган бўлиши керак.\nАккредитация қилган орган аккредитациядан маҳрум қилинган мухбирнинг таҳририятига қарор қабул қилинган вақтдан бошлаб беш кун муддатдан кечикмай расмий билдиришнома юборади. Бундай қарор кучга кирган вақтдан бошлаб аккредитация тўғрисидаги гувоҳнома ҳақиқий эмас деб ҳисобланади ва у таҳририят томонидан аккредитация қилган органга қайтарилиши керак.\n27. Аккредитация қилинган мухбирни янги муддатга аккредитация қилиш аккредитация тўғрисидаги гувоҳноманинг амал қилиш муддати тугагандан кейин таҳририят томонидан тақдим этилган буюртманома асосида ўтказилади.\n28. Таҳририят аккредитация қилувчи органга аккредитация тўғрисидаги гувоҳноманинг амал қилиш муддати тугашидан бир ой олдин буюртманома бериши керак.\n29. Таржимонлар, телеоператорлар, фотомухбирлар, теле-, кино- ва видеоаппаратларга, алоқа воситаларига хизмат кўрсатувчи мутахассислар таҳририятнинг мухбирларга бириктирилган техник ходимлари бўлиши мумкин.\n30. Аккредитация қилинган мухбирлар техник ва хизмат кўрсатувчи ходимларни ишга ёллаши мумкин.\nЖалб этиладиган техник ходимларнинг шахсий таркиби аккредитация қилувчи орган билан келишилади. Уларга ўз фаолиятини амалга оширишлари учун аккредитация қилувчи орган томонидан тегишли гувоҳнома берилади.\n31.Аккредитация қилинган мухбирнинг техник ва хизмат кўрсатувчи ходимларига журналистлик фаолияти билан шуғулланиш тақиқланади.\n32. Давлат ҳокимияти органлари ҳузуридаги аккредитацияни амалга ошириш тартиби билан боғлиқ низоли масалалар пайдо бўлган тақдирда манфаатдор томон қонун ҳужжатларида белгиланган тартибда улар юзасидан судга шикоят қилиши мумкин.\n33. Аккредитация қилувчи орган ва оммавий ахборот воситаларининг мухбирлари мазкур Низом ҳамда оммавий ахборот воситалари соҳасидаги қонун ҳужжатлари талабларига риоя қилиниши учун жавоб берадилар.\nЎзбекистон Республикаси оммавий ахборот воситалари вакилларини давлат ҳокимияти органлари ҳузурида аккредитация қилиш тартиби тўғрисидаги низомга\n(аккредитация қиладиган органнинг номи)\nМухбирни давлат ҳокимияти органи ҳузурида\n(аккредитация қилинган мухбир)\n(оммавий ахборот воситаси)\nТарқатиш шакли _________________________________________________________________________________\n(газета, журнал ва бошқалар)\nТил (лар)и ______________________________________________________________________________________\nМуассис (лар)и __________________________________________________________________________________\nТаҳририят манзили _______________________________________________________________________________ _______________________________________________________________________________________________\nТарқатиш ҳудуди _________________________________________________________________________________ _______________________________________________________________________________________________\nБерилган санаси ____________\nорганнинг раҳбари _____________________________________________\nУшбу гувоҳнома «Оммавий ахборот воситалари тўғрисида»ги Ўзбекистон Республикаси Қонунига мувофиқ\nОммавий ахборот воситалари тўғрисидаги Ўзбекистон Республикаси қонун ҳужжатларининг бузилиши Ўзбекистон\nРеспубликаси қонун ҳужжатларига мувофиқ жиноий, маъмурий, интизомий жавобгарликка ва бошқа жавобгарликка\n(Ўзбекистон Республикаси Қонун ҳужжатлари тўплами, 2006 й., 46-47-сон, 461-модда)


Ўзбекистонлик йигит Петербург метроси рельси устига қулади\n10 январь, сешанба куни соат 7:43да Петербург метросида бахтсиз ҳодиса рўй берди. "Александр Невский" метро бекатида турган йўловчи рельс устига қулади. Бу ҳақида метрополитен матбуот хизматида хабар берилди.\n"Александр Невский" метро бекатида (4-линия) ёш йигит рельс устига қулади. Рельсдан кўтаришаётган вақтда у тирик бўлган, кейинроқ жароҳати оғир бўлгани сабаб ҳаётдан кўз юмган. Марҳум 22 ёшдаги йигит", - дейилади метрополитен матбуот хабарида.\nҲозирда фожиа қандай сабабларга кўра рўй бергани ўрганилмоқда. Бироқ шуниси аниқки, йигит рельс устига атайин сакрамаган.\nМетрополитен поездларининг шу йўналишдаги ҳаракати 20 дақиқага тўхтатиб қўйилган.\nФавқулодда ҳолат гувоҳлари ижтимоий тармоқларда бу хабар билан бўлишишган.\n"Мен рельслар устига йиқилган йўловчини босиб кетган поездда кетаётгандим. Поезд сигнал ҳам чалмади, у қадар кескин тўхтамадик. Вагонлардан ҳеч кимни туширишмади. Жабрланувчи мен турган вагон тагида бўлган. Воқеа гувоҳи бўлган кишилар поезд тагига қараб, оғизларини қўллари билан ёпишарди, метро ходимлари йиғилишди. Ниҳоят, бизнинг вагон эшиклари очилди. Метродаги одамлар "У қандай қилиб бу ерга тушиб қолди?" дейишарди. Поезднинг бир қисми туннелда қолганди", - деб ёзди петербурглик Елена.\nБлогларда ҳам шунга ўхшаш хабарлар тарқала бошлади:\n"Ҳозиргина ўша ердан ўтдим, жасад метро бекатида пакетга солинган..."\n"Ўз кўзим билан кўрдим - қонга беланган жасад, 2 шифокор ва бекатни кўздан кечираётган 2 полиция ходими..."\n"Жасадни кўрдим - қон жуда ҳам кўп, марҳум рус миллатига мансуб эмас, ёнида ё ўзбек, ё тожик югуриб-елиб, кимгадир қўнғироқ қилиб йиғларди. Аниқлик киритилган манбаларга кўра, ҳалок бўлган йигит - Ўзбекистон фуқароси".


12:30 / 11.06.2018 2097 pdf Ўқиш режими + -\nЗакот тўплаш ишига кимлар ҳақдор эканини батафсил ўргандик. Закот тўпланди, ҳақдорлар аниқланди. Энди уни бўлиш, тақсимлаш масаласи қандай ҳал бўлади?\nБугунги кунимиз эътибори билан оладиган бўлсак, ҳозир қуллар йўқ. Аммо уларнинг ўрнига мусулмон асирлар қўйилиши мумкин. Кўпгина жойларда закот йиғувчилар ҳам йўқ. Закотни мол эгасининг ўзи ёки унинг вакили беради. У ҳолда закот йиғувчининг улуши ҳам тушиб қолади.\nУламоларимиз закотни тақсимлаш масаласида «Бир тоифага берса бўладими?» ёки «Ҳамма тоифаларга бериш шартми?» ёки тақсимланганда «Ҳаммасига тенг тақсимланадими?» каби саволларга турлича жавоб беришган. Бу табиий ҳол. Бу масала ҳар замоннинг ва маконнинг шароитига қараб ечилиши лозим бўлгани учун Қуръон ва Суннатда асосий йўналишлари кўрсатиб қўйилиб, тафсилотлари мусулмон уламоларнинг ижтиҳодига қолдирилган. Улар жузъий масалалар бўйича ўз замон ва маконлари шароитидан келиб чиқиб, асосий қоидаларга суянган ҳолда ҳукм чиқаришган.\nЗакот барча тоифаларга ёки уларнинг баъзиларига мулк қилиб берилади. «Мулк қилиб бериш» деганда ўша берилаётган мол олувчига мулк бўлмагунча закот бўлмайди, деган маъно тушунилади. Демак, закот тўғри бўлиши учун у закот берувчи томонидан ҳақдорларга мулк қилиб берилиши керак. Фойдаланиб туриш шарти билан ёки таомлантириш билан берилган нарса закот бўлмайди. Ҳанафий мазҳаби бўйича, ақли заифга ёки ёш болага закот бериб бўлмайди.\n«...Ва закотни беринглар...» деган. Бу эса мулк қилиб бериш билан собит бўлади.\nЯна Аллоҳ таоло: «Садақалар фақирларгадир», деган. «Садақа қилинди» дегани «бировга бир нарсани мулк қилиб берилди» деганидир. «Фақирларгадир» дегани ҳам араб тили қоидасига кўра мулк қилиб бериш маъносини билдиради.\nУламоларимиз ушбу масала юзасидан қуйидагиларни айтишган:\n1. Агар закотга тушган мол кўп бўлса, барча тоифадаги ҳақдорларга бериш керак. Мавжуд ҳақдор тоифалардан бирортасини маҳрум қилишга ҳеч кимнинг ҳаққи йўқ.\n2. Ҳамма тоифаларга тенг тақсимлаш ҳам вожиб эмас. Бунда ҳолатга қаралади. Мисол учун, бир юртда мингта фақир, юзта қарздор ва ўнта ибн сабил бўлиши мумкин. Тушган закотни тенг учга бўлиб, уч тоифага берилмайди, эҳтиёжга қараб тақсимланади.\n3. Закотни баъзи тоифаларгагина бериш ҳам жоиз. Бу ҳам шароитга қараб бўлади. Шунингдек, бир тоифага оид ҳақдорларнинг ҳаммасига бир хил миқдорда мол бериш ҳам шарт эмас. Ҳолат ва эҳтиёжга қараб турлича бўлиши мумкин. Бу хилда тақсимлашда ҳавойи нафс амри эмас, шариат амри, адолат юзасидан қараш йўли устун туради.\n4. Мискин ва фақирлар тоифаси ҳаммадан олдин туради, чунки улар закотнинг биринчи навбатдаги ҳақдорларидир. Фақир ва мискинларни қўйиб, закотдан тушган маблағни бошқа харажатларга ишлатишга ҳеч кимнинг ҳаққи йўқ.\n5. Агар жамиятда закот идораси ва закот йиғувчилар бўлса, улар учун саккиздан бир улушдан ортиқ молни олиб бўлмайди.\n6. Закот оз миқдорда бўлса, уни бир тоифага, бир шахсга берган маъқул. Чунки оз нарсани кўпчиликка тарқатилганда закотдан кўзланган мақсад ҳосил бўлмайди. Озчиликка тарқатилганда эса, қисман бўлса ҳам, мақсад ҳосил бўлади.\nАгар бир кишини ҳақдор деб ўйлаб, унга закот берса, лекин кейин ўша одам ўзининг қули экани аён бўлса, закотни қайтадан беради, чунки ўз қулига берилган закот унга мулк бўлмайди. Бундан бошқа монеликлар пайдо бўлса, закот қайтадан берилмайди.\nАйтайлик, бир киши закотни беришдан олдин яхшилаб суриштириб, закотини бераётган одамини закот олишга ҳақиқатан ҳақли деб билгандан сўнг берса-ю, лекин ўша одамнинг закотга ҳақли эмаслиги маълум бўлиб қолди. Бунда закот берган одам жавобгар бўлмайди, чунки у ўз имконидаги ишни қилди. Имконидан ташқари ишга эса масъул эмас. Шунинг учун закотни қайтадан бермайди. Аммо закот сўраб-суриштирмай бир кишига бериб юборилса, кейин у одамнинг закотга ҳақдор эмаслиги маълум бўлиб қолса, закотни бошқатдан бериш лозим бўлади.\nИкки ҳолда ҳам закот олувчи ўзи инсоф қилиб, олган закотини қайтариб бериши керак. Агар қайтариб бермаса, мискин ва фақирнинг ҳақини еган бўлади, қорнига дўзахнинг оловини еган бўлади.\nҲақдорни бир кун давомида тиланчилик қилишдан беҳожат қиладиган миқдорда закот бериш мандубдир.\nҚарздор бўлмаган фақирга нисоб миқдорида закотдан бериш, шунингдек, закотни бошқа юртга олиб бориб бериш макруҳдир. Яқин кишисига ёки ўз юртининг аҳлидан кўра муҳтожроқ қавмга олиб бориб берса, макруҳ эмас. Набийимиз соллаллоҳу алайҳи васалламнинг «Бойларидан олиб, камбағалларига қайтарилади» деган сўзларидан уламоларимиз «Ҳар бир юртнинг бойларидан олинган закот ўша юртнинг камбағалларига тарқатилади», деган ҳукмни олишган.\nУмар ибн Абдулазиз раҳматуллоҳи алайҳ Хуросондан тўплаб, Шомга олиб келинган закотни яна Хуросонга қайтариб юборган, чунки ўз юртида эҳтиёж бўла туриб, у ернинг закотини бошқа томонга олиб кетиш турли гап-сўзларга, норозиликларга, ҳатто юрт раҳбарларига қарши фитна гаплар, ҳаракатлар уюштирилишига сабаб бўлиши ҳам мумкин. Зотан, бу иш адолат юзасидан ҳам тўғри келмайди. Закот тўпланган юртда унга ҳожат бўлмасагина, бошқа юртга олиб бориб тарқатилади.\n«...Умар кундуз куни бир дарахт остида ухлаб ётар эди. Бир аъробия келиб, одамларга аланглаб қаради-да, (Умарнинг) олдига келди ва: «Мен бир мискинман. Болаларим кўп. Мўминларнинг амири Умар ибн Хаттоб бизга Муҳаммад ибн Масламани закот йиғувчи қилиб юборган эди, у бизга ҳеч нарса бермади. Аллоҳ хайрингни берсин, сен бизга бир шафоатчилик қилсанг», деди. «Ярфоъ! – деди ҳазрати Умар ходимига. – Менга Муҳаммад ибн Масламани чақириб кел!» Аёл: «Мени унинг олдига олиб борсанг, ҳожатим чиқармиди», деди. Ҳазрати Умар: «Иншааллоҳ, у ҳожатингни чиқаради», деди. Ярфоъ Муҳаммадни чақириб келди. У келиб: «Ассалому алайкум, эй мўминларнинг амири», деди. Аёл уялиб кетди. Ҳазрати Умар: «Аллоҳга қасамки, мен яхшиларингизни танлашда камчиликка йўл қўймаган эдим. Агар Аллоҳ азза ва жалла бу аёл ҳақида сўраса, нима деб жавоб берасан?» деди. Муҳаммаднинг икки кўзидан ёш оқди. Сўнгра ҳазрати Умар шундай деди: «Аллоҳ таоло бизга Пайғамбар соллаллоҳу алайҳи васалламни юборди. Биз у зотга иймон келтирдик ва эргашдик. У зот Аллоҳ таоло нимага амр қилса, шунга амал қилдилар. То Аллоҳ таоло у зотни қабз қилгунича садақани мискинларга бериб турдилар. Сўнгра Аллоҳ таоло Абу Бакрни халифа қилди. Аллоҳ таоло уни қабз қилгунича у ҳам у зотнинг суннатларига амал қилди. Сўнгра мени халифа қилди. Мен яхшиларингизни танлашда камчиликка йўл қўймадим. Агар яна сени юборадиган бўлсам, бу аёлга бу йилнинг ва ўтган йилнинг садақасини бергин. Билмадим, эҳтимол, сени юбормасман». Кейин аёлни чақириб, битта туя, ун ва ёғ берди ва: «Буни олгин-да, бизга Хайбарда яна учрагин, биз ўша ерга бормоқчимиз», деди. Аёл Хайбарда унинг олдига келди. У унга иккита туя берди ва: «Буни ол, Муҳаммад ибн Маслама келгунча сенга етиб туради. Мен унга бу йилги ва ўтган йилги ҳақингни беришни буюрдим», деди».\n«Набий соллаллоҳу алайҳи васаллам шундай дедилар: «Ким бир увқия қийматида моли бўла туриб тиланса, хиралик қилган бўлади» (бошқа бир ривоятда: «хиралик билан сўрабди»). Мен: «Ёқута (номли) туям увқиядан яхшироқ», дедим».\nБир увқия қирқ дирҳамга тенг. Бундан ўзига етарли пули ва моли бор одамнинг закот олиши дуруст эмаслиги келиб чиқади. Ҳанафий мазҳабидан бошқа мазҳаб уламолари ушбу ҳадисни ва шу маънодаги бошқа ҳадисларни ҳужжат қилиб, «Нисобдан оз бўлса ҳам, ўзига яраша молга эга бўлган одам закот олиши мумкин эмас», дейишган.\nСаҳл ибн Ҳанзолийя розияллоҳу анҳудан ривоят қилинади:\n«Набий соллаллоҳу алайҳи васаллам: «Ўзининг ҳожатига етарли нарсаси бўла туриб, тиланган одам дўзахдан кўпроқ сўраган бўлади» (бошқа ривоятда «жаҳаннамнинг чўғидан») дедилар. «Эй Аллоҳнинг Расули, ҳожатига етарли нарса нима?» дейишди. «Тушлик ва кечки таомига етарлиси», дедилар».\nБошқа бир ривоятда: «Бир кеча-кундуз тўйишига етарли нарсаси борлиги» дейилган.\nАбу Довуд ва Ибн Ҳиббон ривоят қилган, Ибн Ҳиббон саҳиҳ, деган.\n12:29 / 11.06.2018 3963\n12:31 / 12.06.2018 1273


Маҳмудхўжа Беҳбудий: ким эди? | Институт прогнозирования и макроэкономических исследований\nМаҳмудхўжа Беҳбудий: ким эди?\nПрогнозлаштириш ва макроиқтисодий тадқиқотлар институтида “Она тилим-фахрим, ғурурим” ва “Мангуликка дахлдор ватанпарварлар” мавзуларида онлайн давра суҳбати бўлиб ўтди.\nУнда тил, миллат, Ватан тушунчалари, тилсиз жамият тараққий топмаслиги борасида алоҳида сўз юритилди. Шунингдек, Маҳмудхўжа Беҳбудий ҳаёти ва ижоди борасида ҳам кўплаб маълумотлар келтирилди.\nМазкур давра суҳбатини олиб борган тарих фанлари доктори, Ўзбекистон жаҳон тиллари университети профессори Дилором Бобожонова ўтмиш ҳақида турли манбаларда келтирилган маълумотлар билан бир қаторда шахсан ўзи гувоҳ бўлган воқеаларни эслаб ўтди.\n– 80 йилларда марказий йиғилишда олти нафар ёшларга тил бўйича таклифлар тайёрлаб келиш топшириғи берилди, –дейди Д.Бобожонова. – Шунда йиғилишда А.Навоий бобомиздан мисоллар келтириб, Ўзбекистонда яшасак. Ўзбек тили давлат тили бўлиши керак, деган фикрни илгари сурдим. Бу сўзларни ўзбек тилида сўзлаганимда жим ўтирган одамлар, фикримни рус тилида қайтарганимдан кейин шовқин қилиб кетишди. Улар ўзбекча сўзлаганимда тушунмаган экан. Мени фикримни нотўғрига чиқарганлар кўп эди.\nБироқ, юртимиз мустақил бўлгач, мен ва мен кабиларни фикрлари инобатга олиниб, тилимизга Давлат тили мақоми берилди. 1986 йилги маълумотларга қарасак, ўзбек тилида 4 фоиз илмий мақола чоп этилган. 80 фоизи рус, қолгани бошқа хорижий тилларда эди. Агар 1980 йилларда ҳаракат бошланмаганда, ҳозирда балки тилимиз йўқолиб кетармиди.\nДилором Бобожонова маърузасида мангуллик дахлдор буюк юртдошларимиз, хусусан Маҳмудхўжа Беҳбудий ҳақида алоҳида тўхталиб, уларнинг ҳаётига тегишли қизиқарли маълумотларни келтирди.\nХўш, ҳозирги кунда ушбу маърифатпарвар бобомиз меросини ўрганиш ва тарғиб қилишга қандай эҳтиёж бор? Беҳбудий ўзи ким эди?\nБутун ҳаётини эл-юрт хизматига сарфлаган бу инсон кенг қиррали шахс эди. У Туркистонда биринчилар қатори усули-жадид — янгича таълим методига асосланган мактабларни ташкил этган. Ўқувчилар учун дастлабки дарслик ва ўқув қўлланмаларни ҳам ўзи ёзган. Биринчи ўзбек драмасининг муаллифи ҳам Беҳбудий.\nМуаллим, ношир, драматург, журналист, сиёсий арбоб, - қисқача айтганда, Беҳбудий - фаолиятининг негизи жадидларга хос маърифат тушунчаси ана шундай серқирра асосга қурилгандир.\nҚайд этиш керакки, Янги Ўзбекистонда ўтмишимизга, тарихий боболаримизга ҳурмат - эҳтиром кучайиб бораётганига гувоҳ бўламиз. Аждодларимиз ҳақида янги асарлар яратиш, кинолар олиш борасида ишлар жадал бормоқда. “Ибрат”, “Маҳмудхўжа Беҳбудий” фильмлари ана шундай эътибор туфайли дунё юзини кўрди.\nВперёд Next post: “Ижтимоий лойиҳа”да мактабгача таълим


101 ёшли аёл уч марта коронавирусга...\n30.11.2020 18:01 0 1558\nИталиянинг Ломбардия вилояти Арденно шаҳрида яшовчи, июлда 101 ёшни қаршилаган Мария Орсингер уч марта коронавирусга чалинди, лекин, шунга қарамай, ўзини яхши ҳис қилмоқда.\nКасаллик кекса аёлда биринчи марта февраль ойида, Италияда COVID-19 эпидемияси энди бошланганда қайд этилди. Инфекциянинг асосий ўчоғи ҳам айнан Ломбардияда жойлашган.\n«Онамни шифохонага ётқизишди, ўшанда ҳам шифокор менга кекса беморлардан ҳеч қайсиси касалликни бунчалик енгил ўтказмаганини айтганди. Унинг иситмаси деярли чиқмади ва мустақил ўзи нафас олди. Бироқ икки ой олдин коронавирусга топширган янги тест натижаси ҳам мусбат чиқди», — дея «La Provincia di Sondrio» газетасига маълум қилди аёлнинг қизларидан бири Карла.\nСентябрда Апеннинда коронавируснинг иккинчи тўлқини бошланганда Орсингер яна шифохонага тушиб қолди. Яқинларининг гувоҳлик беришича, бу сафар унинг озгина иситмаси чиққан, аммо касаллик анча енгил кўринишда ўтган.\n«Онам 18 кун шифохонада ётди. Шифокорлар ва ҳамширалар бизга ҳар куни қўнғироқ қилиб туришди. Улар онамнинг касалликни енгил ўтказаётганидан ҳайратда эдилар», — дея таъкидлади беморнинг бошқа қизи Инес.\nШифохонада Орсингер унга «Мария буви» деб ном беришди. Тиббиёт ходимларининг сўзларига кўра, чинакам метин феъл-атвор соҳибаси бўлган митти ва нозик аёл ҳеч қачон ҳеч нимадан шикоят қилмаган. Тест натижаси манфий чиққандан сўнг кекса аёлга шифохонадан рухсат беришди. У олти йилдан бери яшаётган қариялар уйига қайтиб борди.\n«Ўтган ҳафта бизга қўнғироқ қилишиб, коронавирусга умумий текширув пайтида онамизда тест натижаси яна мусбат чиққанлигини айтишди. Бу сафар у ёлғиз ўзи касалланди. Лекин уни ҳеч қандай аломат безовта қилмаяпти, ўзини яхши ҳис қиляпти, ҳатто, иштаҳаси ҳам жойида. Амалдаги қоидаларга кўра, ҳозирча биз уни бориб кўролмаймиз, лекин, учрашувни сабрсизлик билан кутяпмиз», — дейди Инес.\nМария Орсингер 1919 йил 21 июлда — испан гриппи пандемияси айни авжига чиққан паллада деҳқон оиласида дунёга келган. Гарчи «испанка» билан оғримаган бўлса-да, Иккинчи жаҳон уруши даврида кўп синовли дамларни бошидан ўтказди. Уруш йиллари пайтида турмушга чиқди. Кейинчалик олти болани дунёга келтирди, турмуш ўртоғининг биринчи никоҳидан бўлган икки ўғилни ҳам қабул қилди. Бутун умри давомида «Мария буви» мустаҳкам соғлиғи билан ажралиб турган. Фарзандларининг сўзларига кўра, у ҳамиша меҳнатни энг яхши дори деб билган. Сўнгги йилларда унга ноқулайлик туғдираётган ягона нохушлик бу карлик ҳисобланади.\nCOVID-19 эпидемияси даврида италиялик шифокорлар коронавирусга қайта чалиниш ҳолатини бир неча бор қайд этишди. Шу билан бирга, экспертлар тест натижалари нотўғри чиқиши мумкинлигини ҳам истисно қилмаяпти.\nИталия пандемия коронавирус Ломбардия\nХориж Кеча, 21:02


Ёниб кетган “Жўрабек” масжидини Салимбой тиклаб берадиган бўлди\n2011 йилда WikiLeaks сайти эълон қилган АҚШ дипломатик ёзишмаларда Салим Абдувалиев "криминал авторитет" дея таърифланган.\nЎтган ой ёниб кетган Тошкентдаги “Жўрабек” масжидини таъмирлашни Ўзбекистонда “криминал авторитет” дея танилган ва халқ орасида Салимбой деб аталувчи 64 яшар тадбиркор Салим Абдувалиев ўз зиммасига олгани айтилмоқда.\nСалим Абдувалиев Тошкент шаҳарининг Яшнаобод (собиқ Ҳамза) туманидаги “Жўрабек” масжидини таъмирлаш харажатларини ўз зиммасига олгани тўғрисида Uzmetronom.com нашри 6 май куни хабар қилди.\nЎтган ойда рўй берган ёнғин оқибатида Тошкентдаги энг йирик масжидлардан бири бўлган ибодатхона биносининг катта қисми яроқсиз ҳолга келган эди.\nЁнғин оқибатида масжиднинг тўқсон фоизи ёниб кул бўлган ва яроқсиз ҳолга келган.\nРасмийлар ёнғинга электр симларининг қисқа туташуви сабаб бўлганини айтишганди. Оқибатда масжиднинг тўқсон фоизи ёниб кул бўлди ва бино буткул яроқсиз холга келди.\nЎзбекистон Дин ишлари қўмитаси ёниб кетган масжид яқин ойларда тикланишини билдирган, лекин таъмирлаш ишлари қайси маблағ эвазига амалга оширилишини аниқлаштирмаган эди.\nЎзбекистон Дин ишлар қўмитасининг Масжидлар бўлими бошлиғи Мухаммадбобур Йулдошев Озодлик билан суҳбатда ёнғиндан зиён кўрган “Жўрабек” масжиди Салим Абдувалиев пулига таъмирланиши ҳақидаги хабарларни на тасдиқлди, на инкор қилди.\n- Ҳозир бу кўриб чиқиляпти. Унинг плани чизилади ва шу асосда қайта тикланади. Асосан ҳашар йўли билан қилинади,- дея гапни қисқа қилди Йўлдошев.\nПойтахтликлар орасида эса, Ўзбекистон Юнон-рим кураши федерацияси раиси ва халқ орасида Салимбой деган ном билан танилган тадбиркорнинг “Жўрабек” масжидини қайта тиклашга бел боғлагани мантиққа тўғри келишини айтишмоқда.\nЧунки Салим Абдувалиев айнан шу масжид жойлашган маҳаллада яшайди ва ёниб кетган "Жўрабек" масжиди унинг пулига қурилган.\nСалим Абдувалиев Ўзбекистон криминал дунёси авторитетларидан бири сифатида кўрилади. 2011 йилда WikiLeaks сайти эълон қилган АҚШ дипломатик ёзишмаларда ҳам Салим Абдувалиев "криминал авторитет" дея таърифланган эди.\n"Ўзбекистон ҳукуматидаги юқори лавозимли мулозимларнинг "криминал авторитет", деб танилган Салим Абдувалиев билан яқин алоқалари бор", дейилади АҚШ махфий депешаларида.


Японияда 2016 йил рамзи сифатида «пул»ни англатувчи иероглиф танланди\n18:16 / 12.12.2016\nҲар йил бўлгани каби бу йил ҳам японлар якунланаётган йил рамзини ифодаловчи асосий иероглифни танлашди. Японияда иероглиф бўйича саводхонликни текшириш ассоциацияси томонидан ўтказилган танлов якунлари бўйича, 2016 йилнинг тимсоли «олтин», «метал» ва «пул» маъноларини англатувчи иероглиф бўлди.\nБу иероглиф ассоциация манзилига барча истовчилар томонидан юборилган откриткаларнинг энг катта қисмини йиғишга муваффақ бўлди.\nNHK телеканалида изоҳ берилишича, японлар кетаётган йилда бўлиб ўтган Олимпиада ҳамда пул ва сиёсат муносабатлари туфайли шу иероглифига ён босган.\nЙил рамзига айланган иероглиф маъноси у эълон қилингунга қадар қатъий сир тутилади. Ғолиб чиққан иероглиф Киотодаги энг таниқли Киёмидзу будда ибодатхонаси бош руҳонийси томонидан махсус «васи» қоғозига тантанали равишда чизилди.\nЯпонияда 1995 йилдан буён йил рамзи аниқлаб келинади.\nМаълумот учун, Японияда 2014 йилнинг тимсоли «солиқ» иероглифи бўлган эди. 2015 йил рамзи сифатида эса «арзон» иероглифи танланганди.


Қирғиз-тожик чегарасидаги вазият: қўшин юборилди – euroasia.me\nҚирғиз-тожик чегарасидаги вазият: қўшин юборилди\nPosted on 05.06.2021, 10:56 by Euro Asia\n5 июн куни соат 9:00 да Чон-Олой вилоятининг Унжу-Булоқ ҳудудидаги давлат чегарасининг қирғиз-тожик қисмида вазият нисбатан барқарор. Бу ҳақда Миллий хавфсизлик давлат қўмитаси Чегара хизмати хабар берди. Айни пайтда, ҳукуматнинг Боткен вилоятидаги ваколатли вакили Абдйкерим Алимбоев Тожикистоннинг Сўғд вилояти ижроия ҳокимияти раиси Ражоббой Аҳмадзода билан телефон орқали суҳбатлашди, у қўшма политсия ва чегара патруллари ва пиёда патрулларини кучайтиришга келишиб олди, шунингдек, қўшинларни чегарага жўнатиш, деб хабар бермоқда Тенгринеwс.кз 24.кг га асосланиб.\nБундан ташқари, Қирғизистоннинг Боткен вилояти Боткен ва Лейлак вилоятлари ҳокимларининг Тожикистоннинг Сўғд вилояти Исфара ва Ғофуров вилоятлари ҳокимлари билан учрашуви бўлиб ўтди.\n“Маҳаллий ҳокимият идоралари ҳуқуқни муҳофаза қилиш идоралари билан биргаликда тўқнашувларнинг олдини олиш ва чегараолди ҳудудларда хавфсизликни таъминлаш бўйича иш олиб бормоқда. Энди Боткен вилоятининг Тожикистон билан чегарадош ҳудудларидаги вазият”, дейилади хабарда.\nМиллий хавфсизлик давлат қўмитаси Чегара хизмати хабар берганидек, тун осойишта ўтди, ҳеч қандай ҳодиса қайд этилмади. Вазиятни тартибга солиш учун барча чоралар кўрилмоқда.\n“Давлат чегарасининг қирғиз-тожик қисмида жойлашган Қирғизистон Миллий хавфсизлик давлат қўмитасининг СС бўлинмалари кучайтирилган режимда навбатчилик қилмоқда”, дейилади хабарда.\nЎш вилоятининг Чон-Олай туманида бешта қишлоқ аҳолиси эвакуатсия қилинди. Бу ҳақда вилоят президенти маъмурияти аппарати раҳбари Файзидин Низомов маълум қилди.\nУнга кўра, Жекендинский қишлоқ туманининг 8 мингга яқин аҳолиси ўз уйларини тарк этишган.\n“Баъзи фуқаролар Дараут-Қўрғон қишлоғига этиб келишган. Уларнинг барчаси маҳаллий аҳолининг уйларига жойлашишган. Спорт заллари ва ижтимоий иншоотлар эвакуатсия қилинганларни жойлаштириш учун тайёрлаб қўйилган, аммо ҳозирча у эрда ҳеч ким йўқ”, – дейди Файзидин. Низомов айтди.\nУнинг таъкидлашича, Чон-Олай минтақасида ҳозирча вазият барқарор. “Биз можаро авж олган тақдирда хавфсизликни таъминлаш мақсадида аҳолини эвакуатсия қилмоқдамиз”, деди расмий.\nТаъкидланишича, бугун соат 19.30 дан бошлаб Чонай-Олай туманининг Жекенди, Қора-Тейит, Қора-Мйк, Чулук ва Шибе қишлоқлари аҳолиси Дароот-Қўрғон қишлоғидаги мактабга кўчирилмоқда.\n“Бошқа маҳаллий аҳоли Мурзақулов номидаги ўрта мактаб, 44 та касб-ҳунар таълими муассасалари ва марказий масжидга бириктирилади. Фавқулодда вазиятлар вазирлигининг вилоят бошқармалари, Чон-Олой вилояти раҳбарияти ва фуқаро мудофааси комиссияси иштирок этмоқда. эвакуатсия. гуманитар ёрдамни ташкил қилишни бошлади “, – дейилади вазирлик хабарида.\nСанкт-Петербургдаги бир уйда девор бузилиши сабабли 40 киши эвакуация қилинди\nТолибонга қилинган ҳужумда ҳалок бўлган 20 киши, шу жумладан тинч аҳоли


Қорақалпоғистонда халқаро форум доирасида кореялик футболчилар билан ўртоқлик ўйини бўлиб ўтди\n27 ноябрь, 2018, 18:46\nМартабали инсонлар иштирок этган футбол учрашуви.\nМеҳмонлар орасида Жанубий Кореянинг Сеул шаҳридаги “Chung-Ang university high school” футбол жамоаси ташриф буюрган. Мазкур жамоа бугун “Турон” марказий ўйингоҳида Қорақалпоғистон Республикасининг U-19 ёшгача бўлган терма жамоаси билан ўртоқлик учрашуви ўтказди.\nЎйиндан аввал стадионга йиғилган мухлислар учун катта гала концерт ташкил этилди. Концерт давомида эстрадамиз юлдузлари ва Жанубий Корея давлатидан ташриф буюрган ансамбль гуруҳларининг чиқишлари ўйингоҳга ташриф буюрган мухлисларни хушнуд этди.\nЎйинга тўхталадиган бўлсак, ҳар икки жамоа аъзоларининг кўплаб уринишларига қарамай, учрашувда ҳисоб очилмади. Энди эртага 28 ноябрь куни “Chung-Ang university high school” жамоаси Тошкент шаҳридаги “Миллий” ўйингоҳида Ўзбекистон миллий терма жамоасининг 17 ёшгача бўлган ўсмирлар жамоаси билан куч синашади.


13.02.2019 13:54 0 401\nФуқаролик ишлари бўйича Яккабоғ туманлараро суди 2015 йилдаёқ Равшан Неъматовга (исм-фамилиялар ўзгартирилди) мажбурият юклаган эдики, йигитнинг гули, бир эмас, тўртта бола туғдириб қўйибсиз, уларнинг таъминотини ҳам қилинг-да энди...\nБироқ Равшанбой бунга парво ҳам қилгани йўқ. Ҳа энди, бола дегани думалаб-думалаб катта бўлади-да, очдан ўлмайди барибир, деган хаёлга борган бўлса керак-да. Бу ёқда болаларининг онаси тўрт болани боқаман деб ийиғи чиқиб кетаёзди...\nСуд қарори мавжуд экан, унда белгиланган мажбуриятдан қутилмоқнинг иложи йўқ. Равшан Неъматовнинг суд қарорида кўрсатилган мажбурияти – ойма-ой тўлаши шарт бўлган алимент миқдори йиғилиб-йиғилиб ўттиз етти миллион сўмдан ошиб кетди. Мажбурий ижро бюросининг Яккабоғ тумани бўлими ходимлари қарасаки, қарздор миқдордан кўпам ташвишга тушгани йўқ, алиментни ўз вақтида тўлаш сиёқиям кўринмаяпти. Нима қилмоқ керак? Бюро ходимлари ваколати доираси андак ҳаракат қилгандики, ҳаммаси жойига тушди.\nТуғдирганингдан кейин боққин-да, акаси?!


Сўхликлар Ҳукуматдан нималарни сўрашяпти? | EFFECT.UZ\nСўхликлар Ҳукуматдан нималарни сўрашяпти?\n. 10:00 | 03.06.2020\n31 май куни Ўзбекистоннинг Қирғизистон ҳудудидаги эксклави – Сўх тумани аҳолиси ва қирғизлар орасида можаро содир бўлган. Жанжал оқибатида икки томон бир бирини тошбўрон қилган бир неча уйлар ёқиб юборилган эди.\nВоқеадан сўнг Ўзбекистон бош вазири Абдулла Арипов 1 июнь куни воқеа жойига етиб борган ва Қирғизистон бош вазирининг биринчи ўринбосари, Қирғизистон ҳарбийлари ва ҳуқуқни сақлаш органлари вакиллари билан учрашиб вазиятни муҳокама қилган эди.\nСўх тумани аҳоли билан бўлиб ўтган учрашувда маҳаллий аҳоли вакиллари, бош вазир эътиборини бир қатор муаммоларга қаратишди.\nХусусан, улар 30 йилдан бери мавжуд муаммоларни ҳал қилиб беришни сўрашди:\nСўх анклавнинг чегарасини аниқ белгилаб беришни.\nСўх вилоятини Ўзбекистон билан боғлайдиган йўл ва хавфсиз коридор. Бу «Риштон-Сўх» йўлини қайта очиб беришми ёки Ўзбекистон ҳудудига энг яқин бўлган янги «Яйпан – Язнов» йўналишида «хоҳ ер усти, ҳох ер ости йўли» қуриб беришни сўрашди. Ҳеч бўлмаса «вертолёт» қатнови ташкил қилиб беришни илтимос қилишди.\nСўх туманида сув етишмаслиги муаммосини ҳал қилиб беришни. «Бир ойда бир марта сув келади, шу муаммо туфайли туман ерларидан самарали фойдаланишнинг иложи йўқ» – дейишди аҳоли вакиллари.\nШунингдек маҳаллий ҳокимиятга ишонч қолмаганини ва уларни янгилашни сўрашди.\nСўхликлар ўз фарзандларини Ўзбекистон олийгоҳларида таълим олишини истайди.\nСўх туманида ҳамма нарса вилоятдан кўра 2 баравар қиммат. Ҳеч бўлмаса ун нархини туширишни сўрашди.\nИшсизлик масаласини ҳал қилишда ёрдам бериш.\nЮқоридаги савол ва илтимосларга Абдулла Арипов қуйидагича жавоб берди.\nЧегарани белгилашда, одатда дастлаб делимитация қилинади. Орадан олти ой ўтганидан сўнг бошқа комиссия келиб уни демаркация қилади. Жараённи тезлаштириш мақсадида биз Сўх чегарасини делимация ва демаркацияни бир вақтнинг ўзида қиладиган бўлдик. Қирғизистон ҳам шунга рози бўлди, – деди Арипов.\nЙўл ва коридор масаласида, бош вазир айни дамда Ўзбекистон ва Қирғизистон раҳбарияти орасида биринчи навбатда «Риштон – Сўх» йўлини очиб бериш масаласи муҳокама қилинаётганини айтди. Бир неча йил олдин Қирғизистон чегаранинг ушбу қисмини ЕОИИ шартномасига кўра ёпишга мажбур бўлган.\nБугун эса Ўзбекистон ҳам ушбу ташкилотга кузатувчи мақомида қўшилиш арафасида турибди. Ташкилотда кузатувчининг ҳам ўзига яраша ҳуқуқлари бор. Шу сабабли ушбу йўналиш очилиши ижобий ҳал қилиниши эҳтимоли катта. Йўл очилганидан сўнг автобус қатновини йўлга қўямиз, деди бош вазир.\nИккинчидан, Арипов маҳаллий аҳоли томонидан таклиф қилинган янги «Яйпан – Язнов» йўналишида коридор очиш масаласини ўрганиб чиқишни ҳам ваъда берди.\nШунингдек, Абдулла Арипов тумандаги йўллар ёмон аҳволда эканини қайд этиб, бу масалада мутахассислар юборишни ҳамда маҳаллий аҳоли орасидан жалб қилинган ишчилар ёрдамида янги йўллар қуришни ваъда берди. Бу билан 1000га яқин иш ўринлари яратилиши ҳам мумкин, деди бош вазир.\nУндан ташқари бош вазир Сўх туманига мактаб ва боғчалар фаолиятини яхшилаш, туман марказий шифохонасига янги ускуналар олиб келиш ҳамда ҳудудга инвестициялар жалб қилиш масаласини ҳал қилишни ваъда берди. Бунинг учун яқин кунларда туманга бош вазирнинг бир неча ўринбосарлари келиб вазиятни ўрганиб чиқишади.\nСув масаласида, Абдулла Арипов айтишига қараганда, Ўзбекистон ва Қирғизистон чашмадан биргаликда фойдаланишга келишиб олишган. Бундан буён тозалаш ишлари ҳам икки томон вакиллари иштирокида ўзаро келишилган ҳолда олиб борилади.\nМаҳаллий аҳолининг “Сўхлик йигитлар Сўхдаги ҳарбий қисмда хизмат қилса бўладими? – деган саволига Арипов – Ҳеч қайси мамлакатда аскар ўзи туғилиб ўсган жойда хизмат қилмайди. Ҳарбийларни қоидаси бу. Агар бошқа жойда хизмат қилишга тайёр бўлса – хизматга оламиз, деди Арипов.\nШунингдек, Арипов қисқа вақт ичида Сўх туманига 1000 тонна карбамид ўғити етиштириб беришни ваъда берди.\nМаълумот учун, Сўх тумани – Қирғизистон Республикаси ҳудудида жойлашган Ўзбекистон эксклави бўлиб, унинг майдони 352 км. квадратни ташкил қилади. Сўх туманида 19та аҳоли пунктлари бўлиб у ерда 75 мингга яқин аҳоли яшайди. Эксклав 1955 йилда пайдо бўлган.\nСўнгги 30 йил ичида Сўх туманини Ўзбекистон билан ишончли равишдан боғлаш муаммоси ўз ечимини топмади. Бу ерга етиб келиш учун бир неча чегара постларидан ўтиш керак. Сўх аҳолиси ва Қирғизистон томон орасида бир неча бор жиддий оқибатларга олиб келган можаролар содир бўлди.\nTeglar:Абдулла Арипов, Сўх, Ўзбекистон\nШоҳрух Ғиёсов Сардобада олиб борилаётган ишлар ҳақида маълумот берди\nЯна 9 кишида коронавирус аниқланди


ИнтерФУТБОЛ :: Паулу Фонкеса: «Кўп алданганим боис ёлғон гапирмайман»\nПаулу Фонкеса: «Кўп алданганим боис ёлғон гапирмайман»\nТўплар нисбати - 12-4. Хўш, жамоанинг келгусидаги режалари қандай, ўтган йилги ютуқларнинг сири нимада, нега жамоа етакчиларидан бири Александр Кучер ҳозир «Шахтёр»да эмас?\nУкраиналик ҳамкасбларимиз шу каби саволлар билан клубнинг португалиялик мураббийи Паулу Фонсекага мурожаат қилишди.\n- Танлаш имкони берилса, кимни бир финжон қаҳвага таклиф қилган бўлардингиз?\n- Мураккаб савол... Футбол одами бўлса, Гвардиолани.\n- У билан мулоқот қилганмисиз?\n- Йўқ. Аммо ўйин услуби менга жуда ёқади ва ишончим комилки, гаплашадиган мавзуларимиз ҳам кўп бўларди.\n- Сизда Гвардиола сингари миллионлар ўйинига бирор-бир янгилик олиб кириш хоҳиши борми?\n- Ўзим ишонган нарсаларни бажаришни, ғояларимга ишонишларини хоҳлайман. Футболни жуда севаман, аммо унда инқилоб қилиш ниятим йўқ.\n- Кунига неча соат ишлайсиз?\n- Ҳисоблаб кўринг, эрталабдан машғулот, кейин мураббийлар штабида йиғилиш бўлиши мумкин. Агар у ўтказилмаса, уйга йўл оламан - ўйинчиларнинг қандай шуғулланишганини кузатаман, рақиб ўйинларини томоша қиламан. Ҳар қайси мураббий суткасига 24 соат футбол ҳақида ўйлайди ва бундан қочиб-қутулишнинг иложи йўқ.\n- Футболдан бўшаганда нима қиласиз?\n- Тренажёр залига бораман. Дўстларим билан тушлик қиламан. Фильмлар кўраман, китоб ўқийман. Услубларим жуда ҳам оддий.\n- Уйқуга ётишингиз ва туришингиз-чи?\n- Кечки соат 2дан эрта ётган пайтларим жуда кам бўлади, аммо 7 бўлмай яна уйғонаман. Машғулотларга ҳаммадан олдин етиб боришим лозимлиги учун уйқуни енгишим шарт.\n- Машғулотларда доим ёнингизда ноутбук бўлади, бошқа техникаларингиз ҳам бисёр. Жиддий аналитик бўлимингизгача бор. Рақамларга шу даражада эътиборлилик ҳаддан ортиқдай туюлмаяптими?\n- Биздаги мураббийлар штаби фантастик даражада ва у ишимни сезиларли даражада енгиллаштирмоқда. Маш-ғулотларни тасвирга туширамиз, таҳлил қиламиз. Бу эса муайян режим тузиш, баҳсларга тўғри тайёрланиш, муаммоларга алоҳида эътибор қаратишда асқотади. Зеро, рақибни ўрганишда аналитиканинг ўрни беқиёс - ўз ўйин услубингни тўғри ташкил этмасдан ғалаба қозонишнинг имкони йўқ.\n- Фергюсон ва ван Гал ўз китоб-ларида футболни компьютерлаштириш кўпчилик кутганидай истиқболга эга эмаслигини ёзишган. Чунки техника ўйинчининг тайёргарлиги ва қабул қилинган қарор тезлигини ҳеч қачон кўрсата олмас экан. Боз устига, мураббийлар рақамларга қанчалик кўп берилишса, ўйинчини ҳис қилиш фазилатидан айрилиб қолишаркан.\n- Бу фикрларнинг кўпига қўшиламан. Футбол албатта, ҳис-ҳаяжон ва асло рақамлар эмас. Мураббий ҳам тегишли маълумотларга эга бўлиши лозим, аммо мен бундай нарсаларга катта эътибор қаратадиганлар тоифасидан эмасман. Боиси, футболда бир хиллик йўқ. Кўрсаткичлар эса бир ўйиндан иккинчисига ўтиб ўзгариши мумкин. Мен учун ўйинчиларга муносабатда уларнинг тактик, техник ва жисмоний ҳолатлари асосий ўрин тутади.\n- Сизнингча, футбол ҳаддан ортиқ механиклашиб қолганга ўхшамаяптими? Тактика ва интизомга катта эътибор қаратилмоқда, ҳақиқий плеймейкерлар ҳамда импровизация камайиб бормоқда...\n- Бу ҳозирда мураббийлар орасида кенг муҳокама қилинаётган масала. «Нима учун ўйинчилар бир пайтлари Марадона қилган финтларни бажаришмаяпти?», каби саволлар барчанинг бошини қотиряпти. Бунинг сабаби эса оддий, ҳимоячилар яхшироқ ҳаракатланишяпти. Футбол эволюция даврини босиб ўтди, жамоавий ўйинларни ташкил этиш биринчи ўринга чиқди.\n- Жамоада 11 нафар Криштиану Роналдунинг бўлиши - сиз учун фожиами ёки тақдир туҳфаси?\n- Ўйлайманки, бунинг умуман иложи йўқ. Ҳатто бир нафарининг бўлиши ҳам. Таркибдан ўз ишини аниқ ва виждонан бажарувчи ўйинчилар жой олиши керак. Кри сўзсиз - мамлакатимиз фахри, у фантастик даражадаги футболчи, баҳс тақдирини ёлғиз ўзи ҳал қилиши мумкин. Аммо мендек мураббий учун жамоада бундай юлдузнинг бўлиши - катта муаммо.\n- Бошқа мисол - Кривцов. Ўзидан ажойиб иқтидор эгасидек хулоса қолдирадиган ушбу ўйинчи «Шахтёр» даражасига мосми? Унинг интеллекти сиз учун қанчалик муҳим? Бу каби футболчилар қандайдир устунликка эга бўлишадими?\n- Бизга ақлли ўйинчилар керак. Ҳозир футболчиларнинг интеллекти мен тўп сурган пайтдагига қараганда анча юқори. Чунки футбол шу даражада мураккаб ва тактик ўйинга айландики, буни тушуниб етмаганларга осон бўлмаслиги аниқ. Умуман, менинг жамоамда ўйнайдиган футболчи ўта иқтидорли бўлиши шарт. Биз ҳатто уларни ривожлантириш ҳақида ўйлаймиз, кўпроқ мушоҳадага чорлаймиз, таваккалчилик қилмай, ўйинни уқишларини истаймиз.\n- Яқинда икки математик футбол мураббийлиги дунёдаги энг қийин касб, деган хулосага келишди. Уларнинг статистикасига кўра, топ-чемпионатлардаги жамоа устозлари ўртача 1 йил ёки 2 ойдан сўнг ишдан бўшатиларкан. Уларнинг 90 фоизи ўз имкониятларини 1-2 клубдагина рўёбга чиқариш имконига эгалар. Сизнингча, мураббийлик чиндан ҳам энг оғир касбми?\n- Сиз айтган рақамлар ҳақиқатан жуда қизиқ, бу ҳақда тўлиқроқ маълумот олиш учун ўша статистикани ўқишни истардим. Саволингизга келсак, дунёда бундан-да оғир касблар бисёр. Мен учун футбол - муҳаббат. Ундан ташқарида ўзимни тасаввур қилолмайман.\n- Доимий стресслар-чи?\n- Бу ўз-ўзига ўта талабчанлик оқибати. Муваффақият қозонган тақдиримизда ҳам кўпинча ўз ишимдан қониқмайман. Аммо балансни топиш муҳим. Аксарият ҳамкасбларим юқори даражали мутахассислардир, лекин кўпинча ўз ҳаяжонларини яшира олишолмайди. Ғолиб чиқишда эса бу жуда муҳим. Мунтазам равишда ўйинчилар билан тўғри муносабатда бўлиш тўғрисида ўйлаш, уларнинг жамоага муносабатини таҳлил этиш лозим.\n- Сизни кўп алдашганми?\n- Футболчилик давримда шунақаси бўлган. Натижада, мураббийлик касбини танлагач, ҳеч қачон ёлғон гапирмасликка қарор қилдим.\n- У ҳолда ростини айтинг, «Янг Бойз»га ютқазиб қўйгач, жамоадан кетишингиз мумкинмиди?\n- Бу ишни исталган лаҳзада қилишим мумкин. Португалияда бир гап бор: «Мураббийнинг лаш-лушлари доимо тахт туриши лозим». Агар клубдаги ишлар жойида бўлмаса, энг аввало, айнан менга: «Бўпти, кўришгунча», дейишади.\n- «Шахтёр»даги фаолиятингиз бошида қўлланган 4-4-2 схемасидан кейинроқ воз кечдингиз. Бу хатомиди?\n- Йўқ. Жамоа 4-2-3-1 схемасида ўйнашга одатланганлигини сезгач, дастлабки қароримни ўзгартиришга аҳд қилдим. Тўп дарвозага кирмаса, ҳамма айбни услубга ағдариш осон. Аммо «Янг Бойз»га қарши ўйин ёки бир йил олдинги суперкубок баҳсида биз 4-4-2 асосида тўп суриб, мағлуб бўлдик. Ҳамма «Шахтёр» яхши ўйнади ва ғалабага муносиб эди, деди.\n- 4-4-2нинг ҳозирги схемадан фарқини тушунтириб беринг-чи?\n- «Шахтёр»даги бугунги ҳолат мураббийларга қийинчилик туғдириши тайин. 80 фоиз ўйин қарама-қарши дарвозага яқин 30-40 метрда ўтади, рақибнинг 11 ўйинчиси ҳимояга михланади, «автобус қўйилади». Биз эса буларнинг барини ёриб ўтишимиз шарт. Тактик схема - энг муҳим нарса эмас. Аммо 4-4-2 асосида ҳаракат қилганда бизда рақиб жарима майдонига имкон қадар чуқурроқ кириб бориш имкони туғилади. Ҳозир бундай имконга эга эмасмиз, лекин майдон марказида уюшқоқликни таъминлаяпмиз. Умуман олганда, 4-4-2 биз ҳозир қўллаётган услубга жуда ўхшаш. Ҳар икки схемада вингерларнинг жойлашуви деярли бир хил. Чап қанот ҳимоячилари бир хил ҳаракат қилишади, таянч футболчиси ҳам. Ягона ўзгариш - ҳужумни ниҳоясига етказиш. Яъни, фарқ бир ўйинчида.\n- Келажакда 4-4-2га қайтиш ниятингиз йўқми?\n- Балки қайтарман ҳам, зеро уни мукаммаллаштирган жамоага қарши ўйнаш ўта қийин бўлади.\n- Сизнинг жамоангиз Луческунинг «Шахтёр»идан яна нимаси билан фарқланади? Айтмоқчиманки, футболчиларингиз тўпни йўқотишгани заҳоти дарҳол ортга қайтишга улгуриш-япти. Буни қандай уддаладингиз?\n- Жамоамизнинг асосий услубларидан бири шу, бу борада машғулотларда кўп ишлаймиз. Ўйинчилар тўпни қайтариб олиш учун 5 метр кифоя қилишини, фақат шундагина ортиқча 40 метр югуришга ҳожат қолмаслигини тушунишади. Шундай экан, тўпни қанча эрта қайтариб олсак, қарама-қарши томондаги дарвозага ҳам шунча яқин бўламиз. Боз устига, рақиб ҳимоячилари ортга қайтишга улгуришмайди. Жамоамиз жуда уюшқоқ, футболчиларимиз ва рақиб ўйнчилари ўртасида бўш ҳудуд йўқ ҳисоби ва айнан шу нарса тўп учун курашда сон жиҳатидан устунлигимизни таъминлаб бермоқда. Рақиб руҳий тушкунликка тушяпти ва тўп назоратини бой бермоқда. Луческу масаласига келсак, ўзимни унга ҳеч қачон тенгламаганман. «Шахтёр»да олиб борган меҳнатларини қадрлайман. Тўғри, биз жамоа услубини тўлиқ ўзгартирдик, аммо бу Луческу жамоасидан яхши ёки ёмонлигини айтишни хоҳламаган бўлардим.\n-Жорий ёзда жамоа етакчиларидан бўлган Александр Кучер масаласида ҳал қилувчи қарорга келдингиз, аммо айнан унинг меҳнатлари сабаб «Шахтёр» ўтган мавсум бирорта ўйинда мағлуб бўлмаганди...\n- Мен Кучерни жуда яхши кўраман ва ҳурмат қиламан - у чинданам етакчилардан бири, ғалабаларимизга улкан ҳисса қўшган. Аммо ҳар нарсанинг интиҳоси бўлади. Ўйинчилар ҳам мураббийлар каби боқий эмас. Биз эса жамоа келажаги ҳақида ўйлашимиз лозим. Хабарингиз бўлса, «Шахтёр»га қадар бирорта ҳам клубда 1 йилдан ортиқроқ фаолият кўрсатмаганман. Аниқроғи, кетишни хоҳламасамда, мен билан хайрлашишган. Кучер масаласида эса... Балки бу қарор мураббийлик фаолиятимдаги энг оғири бўлгандир. Вазиятни унга тушунтириш эса янада қийинчилик туғдирган.\n- Унинг статистикасида қайси рақам ҳал қилувчи роль ўйнади?\n- Ҳеч қайси. Агар рақамларга суянганимда, у жамоада қоларди. Футболчига ҳаммасини ётиғи билан тушунтирдим ва у мени тушунди.\n- «Коньяспор»га қарши баҳсда Степаненко атайин «сариқ» ишлагани учун УЕФА томонидан жазоланди. Бу сизнинг фикрингиз эдими?\n- Ёлғон гапиришни истамайман. Зеро, бу аввалдан ўйланган вазият эди. Шундай экан, ёлғиз мен бунинг учун жавобгарман. Ўйинчи асло айбдормас.\n- Сизнингча, бу адолатданми?\n- Буни сал бошқачароқ, яшириброқ амалга ошириш ҳам мумкин эди. Аммо айни ҳолатлар барча жамоаларда содир бўлади.\n- Ижарага берилган футболчиларнинг «Шахтёр»га қарши ўйинларда майдонга туширилишига рухсат бермас экансиз...\n- Европа топ-чемпионатларига назар солсангиз, у ерда ҳам шу ҳолатни кўрасиз. Тасаввур қилинг, бу футболчи ўзи истамаган ҳолда автогол уриб қўйса ёки пенальтига сабабчи бўлса оқибатини тасаввур қилиш оғир. Демак, биз футболчиларимизни шундай вазиятлардан ҳимоя қила билишимиз шарт.\n- Салбий жиҳатлар борлиги маълум. Аммо ижобий томонлари ҳам йўқ эмас-ку...\n- Футболчилар айнан шундай учрашувларда ўсишади, рақибларингизнинг ҳам рақобатбардошлиги ортади.\n- Мавсум давомида 1-2та учрашувда бунга эришиш мураккаб. Аммо фаолиятига нуқта қўйиш эҳтимоли юқори.\n- Беришимиз шарт бўлган яна бир савол: сўнгги пайтларда ҳакамлар ишини қаттиқ танқид остига оляпсиз. Ҳатто қуйидаги сўзларни ҳам айтишдан тийилмадингиз: «Нима юз бераётгани энди яққол маълум бўлди. Мени аҳмоқ қилманглар». Бунга ойдинлик кирита оласизми?\n- «Шахтёр» ғалаба қозониши учун рақибдан анчагина устун бўлиши шарт. Акс ҳолда, бунга йўл қўйишмайди. Мени алдаш қийин ва Украинадаги икки топ-клубга нисбатан қарашлар турличалигини исботловчи мисоллар етарли. Кўпчилик бундай вазиятларни сезмайди ҳам, чунки улар футболни унчалик тушунишмайди. Бошқа давлатлар билан солиштирганда, Украинада ҳар тарафлама бошқалардан қолишмайдиган ҳакамлар кўп. Бироқ уларда жасурлик етишмаслиги ҳам бор гап.


БИОМЕТРИК ПАСПОРТ: АЛМАШТИРИШ МУДДАТИ ТУГАДИ. ЭНДИ НИМА БЎЛАДИ? - AUZ.UZ\nБИОМЕТРИК ПАСПОРТ: АЛМАШТИРИШ МУДДАТИ ТУГАДИ. ЭНДИ НИМА БЎЛАДИ?\nЎзбекистон Республикаси Президентининг 2009 йил 23 июндаги“Ўзбекистон Республикасида паспорт тизимини янада такомиллаштириш чора-тадбирлари тўғрисида”ги Фармони ижросини таъминлаш юзасидан кейинги йилларда вилоят ички ишлар бошқармаси Миграция ва фуқароликни расмийлаштириш бошқармаси томонидан муайян ишлар амалга оширилди. «auz.uz» мухбири шу хусусда бошқарма бошлиғи, подполковник М. Раҳимов билан суҳбатлашди.\n-Маълумки, Вазирлар Маҳкамасининг 2018 йил\n30 июндаги 494-сонли Қарорига асосан Ўзбекистон Республикаси фуқаролари учун биометрик паспорт алмаштириш муддати 2019 йилнинг 31 декабрига қадар узайтирилганди. Охирги муддат ҳам ниҳоясига етди. Вилоятимизда бу жараённинг сарҳисоби қандай бўлди?\n- Юқоридаги Фармон талаблари асосида вилоятимиз бўйича 2 млн. 115 минг 967 нафар фуқаро электрон қурилмаган эга бўлган биометрик паспорт билан таъминланиши белгиланган эди. Қонунчиликда белгиланган тартиб бўйича расмийлаштириш жараёни ўтган йилнинг 6 ойи якуни бўйича ниҳоясига етказилди.\n2019 йил давомида вилоят бўйича жами 122 минг 215 нафар шахсга Ўзбекистон Республикаси фуқаросининг биометрик паспортлари расмийлаштириб берилди. Шу давр ичида янги кўринишдаги паспорт олиш учун мурожаат қилган 1 минг 347 нафар шахсга маҳаллий ҳокимликлар ҳамда ҳомийлар ҳисобидан давлат божи тўлаб берилиши ишлари ташкиллаштирилди.\n2018 йилда 4 минг 110 нафар, 2019 йилда 4 минг 345 нафар вилоят ҳудудида яшовчи ёши кексалар, ногиронлиги бўйган шахсларни уй шароитда мобиль қурилма ёрдамида Ўзбекистон Республикаси фуқаросининг биометрик паспортлариберилиши таъминланди. Ҳозирда 364 нафар кекса ёшдаги, пенсия ва нафақа олувчилар Ўзбекистон Республикаси фуқаролик паспорти билан ҳужжатлаштириш ишлари давом этмоқда.\n-Маълумотларга қараганда аввалги фуқаролик паспортини ҳамон янгисига алмаштирмаганлар бор экан. Бунинг сабаби нимада?\n-Дарҳақиқат, бундайлар бор. 1994 йил намунасидаги фуқаролик паспортларини Ўзбекистон Республикаси фуқаросининг биометрик паспортига алмаштирмаганлар ҳозирда 1 минг 515 нафарни ташкил қиляпти. Улар асосан чет элга турли мақсадларда узоқ муддатга чиқиб кетган, озодлиқдан маҳрум қилиниб жиноий жазо муддатини ўтаётган ҳамда қидирувда бўлган шахслардир.\n-Маълумки, эндиликда эски намунадаги (нобиометрик) фуқаролик паспортини янгиси (биометрик)га алмаштирмаганлар, Маъмурий жавобгарлик тўғрисидаги Кодексга мувофиқ, 111 минг 500 сўмдан 669 минг сўмгача миқдорда жарима тўлашга мажбур бўлишади. Мазкур жарима миқдори нимага асосланиб белгиланади?\n-Амалдаги қонунчиликка кўра, Ўзбекистонда паспорт тизими қоидаларини бузганлик учун маъмурий жаримани тайинлашда тоифага бўлинмаган. Бироқ Маъмурий жавобгарлик тўғрисидаги Кодекснинг 30-моддасида маъмурий жазо қўлланилишининг умумий қоидалари белгиланган. Шунга мувофиқ маъмурий ҳуқуқбузарлик учун жазо ушбу Кодекс ва бошқа норматив ҳужжатларда белгилаб қўйилган доирада ва тартибда қўлланилади.\nЖазони қўлланиш чоғида содир этилган ҳуқуқбузарлик хусусияти, ҳуқуқбузарнинг шахси, унинг айбдорлик даражаси, мулкий аҳволи, жавобгарликни енгиллаштирувчи ва оғирлаштирувчи ҳолатлар ҳисобга олиниши белгилаб қўйилган.\nКодекснинг Махсус қисмидаги моддаларнинг санкциясида назарда тутилган энг кам жазодан ҳам камроқ жазо ёки ушбу моддада назарда тутилмаган бошқа янада енгил жазо чорасини қўллаши мумкин. Маъмурий ҳуқуқбузарлик тўғрисидаги ишни кўриб чиқувчи бошқа орган (мансабдор шахс) жавобгарликни енгиллаштирувчи ҳолатларни ва ҳуқуқбузарнинг моддий аҳволини инобатга олган ҳолда, енгилроқ маъмурий жазо чорасини қўллаш тўғрисидаги масалани ҳал этиш учун ишни маъмурий судга юборади.\n-Биометрик паспорт ололмаганлар зарурат бўлиб қолса (масалан, хорижий давлатга чиқиш, давлат идораларига мурожаат қилиш ва ҳ.к.) энди нима қилишади?\n- Агар фуқаро давлат идораларига мурожаат қилмоқчи бўлса, “Ўзбекистон Республикасида паспорт тизими тўғрисида”ги Низомга кўра иш тутади. Яъни, мамлакатимиз ҳудудида доимий яшовчи фуқаро паспорт олиш учун маълумотларни йиғиш пунктига тегишли ҳужжатларни тақдим қилади. Улар белгиланган шаклдаги ариза, илгари берилган паспорт, туғилганлик ҳақида гувоҳнома (биринчи марта расмийлаштирилаётганда), давлат божи тўланганлиги ҳақида квитанциядан иборат.\nНизомнинг 19-бандида ҳақиқий ҳарбий хизматни ўтаб, Қуролли Кучлар резервига бўшатилган ва паспорти бўлмаган ҳарбий хизматчилар қай тарзда янгисиниолишлари кўрсатиб ўтилган.\nДавлатимиз раҳбарининг 2018 йил 26 декабрдаги Қарорига мувофиқ, ўтган йилнинг 1 январдан бошлаб, мамлакатимиз фуқаролари учун хорижга чиқиш биометрик паспорти жорий қилинган. Фуқаролар хорижга чиқиш биометрик паспортини олиш учун доимий рўйхатда турадиган жойларидаги маълумотларни йиғиш пунктига ёки консуллик рўйхатига олинган маълумотларни йиғиш пунктига мурожаат этишлари жоиз.\nФуқаронинг доимий рўйхати мавжуд бўлмаган тақдирда хорижга чиқиш биометрик паспортини олиш учун у олдинги рўйхатда турган жойи бўйича маълумотларни йиғиш пунктига мурожаат қилиши мумкин. Пропискага оид маълумотлар мавжуд бўлмаган ҳолларда фуқаро хорижга чиқиш паспортини олиш учун вақтинчалик рўйхатдан ўтган жойидаги маълумотларни йиғиш пунктига мурожаат қилиши зарур.\nЎзбекистон Республикаси ҳудудида хорижга чиқиш биометрик паспорти маълумотларни йиғиш пункти томонидан ҳужжатлар қабул қилиб олинган кундан бошлаб ўн иш кунида, хорижда эса - дипломатик почтани жўнатиш графигига мувофиқ белгиланган тартибда берилиши кўрсатиб ўтилган.


Ўзбекистонда доллар курси душанба куни 8315 сўмгача ошади » Ўзбекистон янгиликлари – Zamin.uz\nЎзбекистонда доллар курси душанба куни 8315 сўмгача ошади\n3 декабрь куни Ўзбекистонда АҚШ долларининг расмий курси 16 сўмга ошади ва қарийб 8315 сўмни ташкил қилади. Валюта биржасидаги ҳафталик савдо натижалари шундан далолат беради.\nДолларнинг расмий курси 16 ҳафтадан буён ошиб келмоқда. Августнинг ўрталарида доллар курси 7783 сўм эди. Шундан сўнг 4 ойда расмий курс 530 сўмдан кўпроқ ошди.\nБиржа курси ҳам бу ҳафта 12 сўм ошди. Савдоларнинг сўнгги куни 1 доллар 8317 сўм миқдоридаги курс билан якунланди. Умуман олганда, ҳафта давомида 500 млн АҚШ доллари миқдорида савдо қилинди. Бу ўтган ҳафтадаги кўрсаткичдан 67 млн АҚШ доллари кўпроқ.\nМаълумотларга қараганда, октябрь ойида Ўзбекистон олтин-валюта захиралари 87,8 млн АҚШ долларига кўпайиб, 26,5 млрд АҚШ долларига етди. Аммо хорижий валютадаги захиралар йил бошидан буён 14,04 млрд АҚШ долларидан 11,08 млрд АҚШ долларига камайди. Биргина октябрь ойининг ўзида хорижий валютадаги захиралар 608,3 млн АҚШ долларига камайган.\nШу билан бирга 9 ой ичида Ўзбекистоннинг олтин экспорти ўтган йилнинг шу даврига нисбатан икки баробар камайди. 2017 йилнинг 9 ойида олтин экспорти 3,36 млрд АҚШ долларини ташкил этган бўлса, бу йилги кўрсаткич 1,59 млрд АҚШ долларига тенг бўлди.\nЯнгиликлар » Иқтисодиёт » Ўзбекистонда доллар курси душанба куни 8315 сўмгача ошади\n17:38 Доллар курси 8300 сўмга яқинлашмоқда, кейинги ҳафтада яна 6 сўмга ошади\n17:07 Долларнинг расмий курси яна ошди\n19:08 Долларнинг расмий курси душанба куни 21 сўмга ошади\n20:00 Доллар курси яна ошмоқда – бу сафар 13 сўмга\n21:47 Ўзбекистонда долларнинг расмий курси яна ошди


Шоазим Миноваров президент маслаҳатчиси лавозимига тайинланди – Газета.uz\nШоазим Миноваров президент маслаҳатчиси лавозимига тайинланди\nШоазим Миноваров президентнинг жамоат ва диний ташкилотлар билан ҳамкорлик масалалари бўйича маслаҳатчиси лавозимига тайинланди. У Вазирлар Маҳкамаси ҳузуридаги Ислом цивилизацияси маркази директори ҳисобланади.\nLotinchada 25 май 2021, 10:16 Сиёсат\nПрезидент Шавкат Мирзиёев фармони билан Шоазим Миноваров президентининг жамоат ва диний ташкилотлар билан ҳамкорлик масалалари бўйича маслаҳатчиси лавозимига тайинланди. Бу хақда президент матбуот хизмати хабар бермоқда.\nШоазим Миноваров 2017 йилда Вазирлар Маҳкамаси ҳузуридаги Ўзбекистондаги Ислом цивилизацияси маркази директори лавозимига тайинланган.\nТошкент Француз альянсига ташкил этилган 2015 йилдан буён раҳбарлик қилган. Тажрибали дипломат ва таржимон сифатида эътироф этилиб, фрунцуз ҳукуматининг «Хизматлари учун» кавалер ордени билан тақдирланган.\nШунингдек, Шоазим Миноваров турли йилларда Вазирлар Маҳкамаси ҳузуридаги Дин ишлари бўйича қўмита раиси, президентининг Давлат маслаҳатчиси, Ташқи ишлар вазирининг ўринбосари, Ўзбекистоннинг Миср Араб Республикасидаги Фавқулодда ва Мухтор элчиси лавозимларида фаолият юритган.\nШоазим Миноваров — «Мустақилликнинг 15 йиллиги» кўкрак нишони ва «Ўзбекистон Республикаси Конституциясининг 25 йиллиги» кўкрак нишонлари билан тақдирланган.\nЭслатиб ўтамиз, президентнинг жамоат ва диний ташкилотлар билан ҳамкорлик масалалари бўйича маслаҳатчиси Рустам Қосимов 2021 йил 7 май куни вафот этган эди.\n«Газета.uz» 1 510\n05.07 Италиядаги Олимпия ва Паралимпия ўйинларига тайёргарлик учун қарийб 45 млрд сўм ажратилади\n05.07 Ўзбекистон россияликларнинг хизмат сафари билан энг кўп борадиган ҳудудига айланди\n04.07 «Интервьюни эртароқ олиш керак эди». Тергов изолятори ва морг олдидаги нукусликлар\n4 июль куни Ўзбекистонда содир бўлган энг муҳим хабарлар дайжести\nЕвропа кенгаши президенти Нукусдаги намойишлар қурбонлари яқинларига ҳамдардлик билдирди\n«Ҳайит намози ўқилмаслиги бўйича хабарлар асоссиз» — Ўзбекистон мусулмонлари идораси


«Шарль де Голль» авиаташувчиси 23 ноябрь куни ИШИДга қарши кампанияга қўшилади\n17:45 / 22.11.2015\nФранцияга тегишли «Шарль де Голль» авиаташувчиси 23 ноябрдан бошлаб ИШИДга қарши ҳарбий амалиётларга қўшилади. Бу ҳақда Франция Мудофаа вазири Жан-Ив Ле Дриан Europe1 телеканали эфирида маълум қилган.\n"У эртага тайёр бўлади", деган вазир.\nБироз олдинроқ, Франция армияси бош штаби раҳбари Пьер де Вилье ИШИД устидан ғалаба қозониш осон эмаслигини тан олганди.\nФранция президенти Франсуа Олланд 23 ноябрь куни Москвада Россия президенти Владимир Путин билан, 26 ноябрь куни Лондонда Буюк Британия бош вазири Дэвид Кэмерон билан учрашади ва Сурия ҳамда терроризм муаммосини муҳокама қилади.


Сайид Аҳмад (XIV-XV аср) | www.ziyouz.uz\nБош саҳифа Ўзбек шеъриятиЎзбек мумтоз шеъриятиСайид Аҳмад (XIV-XV аср)\nСайид Аҳмад, Саидий (14-асрнинг охири — Ҳирот — 15-асрнинг 1-ярми) — шоир. Темурий шаҳзодалардан Мироншоҳнинг ўғли, давлат идора ишларида қатнашмаган.\nТуркий ва форсийда шеърлар ёзиб, девон тартиб берган ҳамда нома жанрида «Таашшуқнома» («Ошиклар мактублари», Навоий таъбирича, «Латофатнома») достонини яратган (1435—36). Достонни амакиси Шоҳрух мирзога бағишлаган. Асар Хоразмий «Муҳаббатнома»си ва Хўжандий «Латофатнома»сига татаббу қилинган. Назира қонуниятларига кўра, асар тузилиши, мактублар сони (10 та) жиҳатидан ҳам юқоридаги асарларга ўхшаш; маснавий мактублар ғазал ва бошқа лирик жанрлар билан қоришиқ.\nСайид Аҳмад достонида ҳар бир ғазалнинг маълум бир мақом билан боғланганлиги ва иккинчи номанинг барча мисраларида тажнисли қофия ишлатилганлиги билан Хоразмий ва Хўжандий асарларидан ажралиб туради. Мактублар туркий тилда. Асар рангбаранг поэтик шаклларга бой.\nДостон ўзбек адабиёти тарихида нома жанрининг ривожланиш йўлларини, 15-аср ўзбек адабий тилини ўрганишда муҳим аҳамиятга эга. Асарнинг ягона қўлёзма нусхаси Лондондаги Британия музейида, фотонусхаси Ўзбекистон Фанлар академияси Шарқшунослик институтида сақланади.\nТушумда бир кеча кўрдум саҳаргоҳ,\nКи Мажнун бирла бўлдум йўлда ҳамроҳ.\nМанга дедиким,— эй шўрида аҳвол,\nЧиқар бошдин такаббур, қилма эҳмол.\nКи ошиқлар мақоми Карбалодур,\nКишиким бўлди ошиқ, мубталодур.\nЧу сен ҳам мубтало бўлмишсен охир,\nЖафодин гул тикин сўлмишсен охир.\nБу йўлда қўй сару сомон, адам бўл,\nАгар васл истасанг, собит қадам бўл.\nТахайюл бирла назм эт бир ҳикоят,\nВале неъмат қошинда қил ривоят.\nҲикоятким таашшуқнома бўлғай,\nУлуғлар қошида аллома бўлғай.\nНигоро, олди кўнглум юзунг оли,\nҚилодур қасди жон ҳам кўзунг оли.\nОтиб ғамза ўқин пайваста қошинг,\nЮрагим қон қилур пайваста қошинг.\nЖамолинг шамъиниким, ёндурурсен,\nҚамуқ оламни ўтқа ёндурурсен.\nЭнгингда менгларинг мушки Хитодур,\nҚаро зулфунг сари бормоқ хатодур.\nҚуёшдур оразинг ё Муштаридур,\nКи жон бирла жаҳони муштаридур.\nВисолинг завқин истаб, эй дилором,\nТан ичра топмади мискин дил ором.\nКўнгул қушини ишқинг қилди шунқор,\nБу ғамдин муддаилар бўлди шунқор.\nКарашма қилмоқ ичра қил ёрарсен,\nНеким жонимға қилсанг, қил, ярарсен.\nАнингким, ол юзинда холи бўлғай,\nҚачон фитна қилурдин холи бўлғай.\nАйитсалар санга ғамзангдин ўқ от,\nАни ўзгага отма, бизга-ўқ от.\nТурубтурмен ўқунгнунг қаршусина,\nОтар бўлсанг, тутармен қаршу сийна.\nЧу тортармен ҳамиша ҳажр борин,\nСанга айтай кунгулда ҳарне борин.\nБилурсенким, қулунгдурмен камина,\nКарам қил, боқмағил қулнунг камина.\nТўкар ҳардам фироқинг дийда қони,\nМенингдек бир дағи ғамдида қони?\nКўнгулда гарчи ҳажринг доғи бордур,\nВалекин васл умиди дағи бордур.\nНечаким ғамдамен, эй қадди шамшод,\nБўлурмен ҳар қачон кўрсам сени шод.\nТараҳҳум бу гадоға қилғин охир,\nЙўқ эрса, ўлгуси қайғудин охир.\nУлодур Сайди Аҳмад, қил яроғин\nАнинг бори бир ишига яроғин.\nЭшитгил бу ғазални чун Ироқий,\nАжам созин тузуб, айтай Ироқи.\nВафо боринда эй шўхи суманбар,\nЖафо кўп қилма охир эй санавбар.\nЛатофат бирла нозиклук ичинда,\nБелингдур сочу сочинг мушку анбар.\nАгар оҳ урсам, оҳим шуъласиндин\nЭзилгай Қоф, эригай кўҳи Хайбар.\nКўнгулнунг лавҳида ишқинг сифотин\nБитибтурлар азалдин ўқуб азбар.\nУнутмайдур баён Сайди суюнур,\nНеча жавру жафо кўп қилса дилбар.\nКел эй соқи, кетургил бодау жом,\nИчоли май ба ёди Аҳмади Жом.\nМайеким, руҳ андин маст бўлғай,\nМуҳаббат кўйида сармаст бўлғай.\nХуморимизни ул майдин ёзали,\nМудом ичмаганин не деб ёзали.\nБилурсенким, жаҳоннинг йўқ бақоси,\nБақоси йўқ жаҳонға не бақоси.\nТаҳаммул яхши иштур пеша қилмоқ,\nТахайюл бирла ҳам андеша қилмоқ.\nАё ҳусну малоҳат ичра фохир,\nНе бўлдиким, унуттунг бизни охир.\nСочингдур лайлатул-қадру юзунг ой,\nБўюнг тўбию ҳуснунг жаннаторой.\nСенинг ишқинг бало бўлғайму, эй дўст?\nБало десам, раво бўлғайму, эй дўст?\nЁвуз кўзлар юзунгдин дур бўлсун,\nЖамолингдин жаҳон маъмур бўлсун.\nТишингнинг васфини ҳар хом билмас,\nГуҳарнинг қадрини чун ом билмас.\nКулар гул кўрса чеҳранг шодлиқтин,\nСуюнур сарв ҳам озодлиқдин,\nҚиёмингдин қиёмат қўпқусидур,\nЎтурсанг, фитна ҳам ўлтурғусидур.\nЯрошур ноз ила сизга ўтурмоқ,\nКўнгуллар хирманиға ҳам ўт урмоқ.\nЮзунгдур наргису гулдур янгоқинг,\nМагар оби муаллақдур сақоқинг.\nИликингдур яди байзо нишони,\nКи бордур ҳақ таолодин нишоне.\nМунаввардур юзунгдин барча офоқ,\nМуаттардур сочинг исидин учмоқ.\nЖафо оз қилсангиз не бўлғай, эй жон?\nБилурсизким, вафосиздур бу даврон.\nОчунда қулсизик султон хуш эрмас,\nНечукким, дарди бедармон хуш эрмас.\nСулаймонсен, шаҳо, мен бир қоринча,\nДуогўймен санга то жон боринча,\nФироқинг зулмидан дод истарам, дод,\nРақибинг дастидин фарёд-фарёд.\nЭшиткил айтайин кўнглум ниёзин,\nҚўбуз қўбсаб, тузуб ушшоқ созин.\nИноят чоғидур, эй ёр, эй ёр,\nКи кўп қилди жафо ағёр-ағёр.\nЁзуқсиз тўкмагил қонимни охир,\nБилурсенким, эмас хунхор-хунхор.\nБўлур ўз хижлатидин ҳайрат олиб,\nКўруб ҳуснунгни дар гулзор, гул зор.\nБўлур мушкин нафаснинг ҳасратиндин\nҚачон бўлғуси ҳар аттор-аттор?\nАё Сайди, санамлар машрабиндин,\nТамаъ тутма вафо зинҳор-зинҳор.\nКел, эй соқи, кетур жоми пур аз май,\nКи ғамларни кўнгуллардин қилур тай.\nҚароқлари қароқчи ёр бирла,\nКи кечти бевафо бу умр елтек,\nБоришали анинг бирла бу элтек.\nТаҳамлул яхши ишдур пеша қилмоқ,\nАё жоду қароқлиқ ишва пардоз,\nҚилур зулфунг сари жон қуши парвоз.\nЖамолингдин мунаввардур чароғим,\nЮзунг алида ўлмактур яроғим.\nҚуёш ҳуснунг кўруб, эй моҳи тобон,\nХижолат топтию бўлди ярақон.\nДудоғинг чун эрур ширинтар аз жон,\nКиши дегайму они оби ҳайвон.\nШаҳо, пайваста қошинг қиблагоҳи —\nЭрур жону кўнгулнинг саждагоҳи.\nҚошинг чун ёйу кирпукларинг ўқтур,\nКарашманг худ басе элни тузубтур.\nФироқингдин кўнгул девона бўлди,\nОчунда ушбу сўз афсона бўлди.\nТилармен туну кун субҳи висолинг,\nКўзумдин лаҳзае кетмас хаёлинг.\nКўнгулдин дарду меҳнат бори кетмас.\nЭтокингга иликим чунки етмас.\nМанга сенсиз керакмас танда жоним,\nЧу сенсен мунису жону жаҳоним.\nМалаксен ё пари ё ҳур ё нур,\nКи олам барча сендин бўлди маъмур.\nКамина чокаринг қуллуқчисидур,\nАзизу қайсару хоқону фағфур.\nКўнгул меҳрингни сақлар жон ичинда,\nСенингдек жон қани даврон ичинда?\nҚамуқ олам сенинг бирла хуш, эй жон,\nКи сенсиздур тириклик нохуш, эй жон.\nСалотинлар қачонким бўлса пайдо,\nМубоҳ ўлур гадоларға тамошо.\nИжозат бўлса, эй султони хўбон,\nЎқуйин бу ғазални, дар сифоҳон:\nБегим, сўзким сочинг васфинда борди,\nРивоят қилғучилар қилни ёрди.\nЭнгингни кўрди ёқут, аз хижолат,\nГаҳе сарғордию гоҳе қизорди.\nҚилур эрди ўзини мушк таъриф,\nМенгингни кўрдию юзи қарорди.\nЭшитти чун ақиқ эрнинг сифотин,\nЎзиндин яхшилик отин кеторди.\nҚабул қилсанг не бўлғай кўнглум, эй жон,\nБу мискин келмаку бормоқдин орди.\nАнинг бирла мени кўргаймусен тенг?\nСўнгаким ушбу хасратдин қоворди.\nКўрунма кўзга, дединг — ўлтурурмен.\nҚошингдин кетмади Сайди, қошорди.\nКел, эй соқи, кетургил май…\nКи қолмас дунйида ҳеч киши боқи.\nБилурсенким кечар айём охир,\nЎзингни қилмағил бадном охир.\nТаҳаммул яхши ишдур пеша қилмоқ,\n← Аввалги Аввалги Хўжандий (XIV-XV аср)\nКейинги → Кейинги: Яқиний (XV аср)


Шукр қилинг: бу кунлар ҳам ортда қолгай! – YOSHLAR OVOZI\nШукр қилинг: бу кунлар ҳам ортда қолгай!\nБугун нафақат юртимиз, балки бутун инсоният ягона бир синов, офатга қарши курашмоқда. Тождор вирус кишилик жамиятига ҳар томонлама улкан таҳдид солмоқда. Эътибор берсак, синовли кунларда баҳамжиҳат бўлган, ҳукумат томонидан талаб этилган тартибларга қатъий амал қилганлар унинг чангалидан осон қутилмоқда.\nМамлакатимизда ҳам коронавирус пандемиясига қарши кураш жадал суръатларда олиб борилмоқда. Айни пайтга қадар 1 минг 657 нафар юртдошимиз ҳасталикка чалинган бўлса, юз мингдан зиёд аҳоли карантинда тиббий назорат қилинмоқда. Пандемия юртимизга кириб келганига бир ойдан ошди. Аксарият ишхоналар вақтинчалик фаолиятини тугатган, аҳолининг айрим қатламида моддий етишмовчилик учраши табиий. Мана шу муаммонинг олдини олиш мақсадида фуқароларни зарур тиббий воситалар билан таъминлаш, ижтимоий ҳимояга муҳтож кишилар, ёлғиз ва кекса¬лар, ногиронлиги борларни ҳар томонла¬ма қўллаб-қувватлаш, карантин даврида аҳолининг озиқ-овқат маҳсулотларига бўл¬ган эҳтиёжини тўлиқ қондириш мақсадида корхона, ташкилотлар томонидан ҳам хай¬рия тадбирлари уюштириляпти.\n“Меҳр-шавқат ва саломатлик” жамоат фондига ҳамюртларимиз томонидан ҳомийлик маблағлари ўтказилмоқда. Ўзбекистон Республикаси Маҳалла ва оилани қўллаб-қувватлаш вазирлиги ҳузурида Хайрияларни мувофиқлаштириш қўнғироқ маркази ташкил этилди. Ёшлар иттифоқининг 100 дан зиёд кўнгилли ёшлари ихтиёрий равишда фаолият олиб бормоқда. Марказда рўзғорида етишмовчилиги бор инсонларга кўмак бериляпти. Албатта, бу каби хайрия тадбирлари узлуксиз давом этаётгани қувонарли ҳолдир.\nАммо… Мана шу ерда таъбинг хира тортади. Марказ фаолиятини кузата туриб, юрагимда оғриқ турди. Марказ ходимларининг айтишича, кўпгина ҳамюртларимиз асосий истеъмол маҳсулотлари билан бирга иккиламчи маҳсулотларни ҳам сўрашмоқда экан. Кимдир сигарет, бошқа биров фарзандига таглик, сархил мевалар, ширинликларни олиб келиб беришлари талаб қилишаётгани эшитяпмиз. Диққат билан разм солсак, уларнинг аксариятининг рўзғори бут, давлатманд инсонлар. Бу ҳатти-харакатлари эса “тўқликка шўхликка” ўхшайди. Чиндан муҳтож, аммо ёрдам олишга ийманаётган, фарзандларининг қорнини тўйдириш мақсадида ноилож қўнғироқ қилган юртдошларимиз эса юқоридаги “рўзғори бут ночорлар” сабаб марказ ходимлари билан боғлана олмаяпти.\nАфсуски, кўпгина фуқароларимизда боқимандалик кайфияти ҳукмрон. Аммо бу билан нима ўзгаради? Инсоннинг ўзида бўлмаса, нима наф? Бу ҳам етмаганидек, ҳокимият томонидан кам таъминланган оилалар рўйхатидаги инсонларга эҳсонлар берилганида уни тасвирга олиб, неъматга ношукрлик қилаётганлар ҳам учрамоқда.\nАллоҳ таоло Нисо сурасининг 36-оятида “Ва Аллоҳга ибодат қилинглар ва Унга ҳеч нарсани ширк келтирманглар. Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар. Албатта, Аллоҳ ўзини юқори тутувчи ва одамлар устидан фахр қилувчиларни хуш кўрмас”.\nАллоҳнинг шукр қилувчилик сифати банданинг оз қилган амалига ҳам кўп савоб бериш билан уни мукофотлашига далолат қилади. Шунингдек, Бақара сурасининг 152-оятида “Бас, Мени зикр қилинг, сизни эсларман. Ва Менга шукр қилинг, куфр келтирманг”, дейилади.\nЮқорида айтиб ўтганимиздек, шукр қилиш неъмат берувчи Зотга мақтов сўзларини айтиш ва неъматни уни берган Зотнинг розилиги учун ишлатиш билан бўлади. Аммо тили билан “Шукр”, деса-ю, амали билан Аллоҳнинг айтганидан бошқани қилса, куфрони неъмат қилган бўлади. Мўмин-мусулмон доимо Аллоҳ таолони зикр этиб, Унга шукр қилгандагина, иши олға босади.\nНасиб этса, бу кунлар ҳам ортда қолади. Фақатгина биздан шукр қилиш, ҳукумат томонидан белгиланган тартибларга қатъий риоя қилиш талаб этилади, холос. Бу дамларнинг қанчалик тез барҳам топиши эса ўз қўлимизда!\nЧуст туманидаги 21-умумтаълим мактаби ўқитувчиси\nДАВЛАТ ТИЛИ ТЎҒРИСИДАГИ ҚОНУН: хорижда қандай?


Тежамкор турбодвигателли янгиланган Malibu савдоси бошланади – Газета.uz\nТежамкор турбодвигателли янгиланган Malibu савдоси бошланади\nUzAuto Motors тежамкор турбодвигателли янгиланган Malibu модели савдоси бошланишини маълум қилди.\nLotinchada 16 август 2019, 11:44 Иқтисодиёт\nUzAuto Motors компанияси 1.5 л. Turbo двигателли янгиланган Malibu Facelift автомобили савдоси бошланаётганини маълум қилди, дея хабар берди компания матбуот хизмати. Янгиланган Malibu Ўзбекистон бозорида Malibu 2.5л. ўрнини эгаллайди ҳамда унинг янги технологик ва тежамкор (30%) давомчиси бўлади.\nОлдузатмали автомобиль аввалгисидан 100 килограммга енгил эканлигига қарамай, унинг узунлиги тахминан 12 сантиметрга ошган. Бундай натижага унинг 1,5 литрли 160 от кучига эга турбомотори сабабли эришилган.\n«Шуни қайд этиш лозимки, мазкур моделнинг нархи аввалгисидан 5 миллион сўмга арзон ва у иссиқ иқлимли мамлакатлар учун айни муддао саналади. Янгиланган моделнинг ранглар палитраси ҳам кенг доирада тақдим этилган. Дарвоқе, ушбу модель гўзал аёлларимиз учун ҳам жуда мос келади», — дейилади хабарда.\nШунингдек айни дамда янгиланган Facelift Malibu Turbo 2 л. автомобилининг ҳам савдоси йўлга қўйилган. Ушбу моделдаги автомобилларни етказиб бериш 2019 йилнинг сентябрь ойидан бошланади.\nХаридорларнинг Malibu автомобилига бўлган талаби катталигини инобатга олган ҳолда UzAuto Motors Асака банки, InfinBank va Ўзавтосаноат-лизинг билан биргаликда автомобилни байрамона акция шартларида харид қилиш таклиф этилмоқда.\n«Харидорларга шуни маълум қиламизки, ҳозирги вақтда Malibu 2.5л. автомобили жуда оз миқдорда чегараланган ранглар палитрасида қолган ва ушбу модель ишлаб чиқаришдан тўхтатилмоқда», — дея маълум қилди компания.\nКомпания дилерлар билан биргаликда Malibu2.5 л. автомобили учун шартнома тузган мижозлар олдидаги мажбуриятларини тўлиқ ва ўз вақтида бажарилишини кафолатлашини маълум қилди.


21:49 / 11.11.2015\n41 ёшли россиялик актёр Марат Башаров ўзининг собиқ рафиқаси, 40 ёшли актриса Екатерина Архаровада мия ўсимтаси аниқланганини журналистлардан билди. Улар бир йилдан бери ажрашишганларига қарамасдан, актёр собиқ рафиқасининг саломатлигидан қаттиқ хавотирланмоқда. Бироқ Екатерина Архарова унга бу ҳақда айтишга ошиқмаяпти. Архарова собиқ эрининг қўнғироқларига жавоб бермаяпти. Марат Башаров SUPER нашрига берган интервьюсида собиқ рафиқасига ёрдам бермоқчи эканлигини айтди.\n“Тўғрисини айтсам, Катянинг касал эканлиги мен учун янгилик бўлди. Мен унга қўнғироқ қиляпман, бироқ у жавоб бермаяпти. Мен унга ёрдам бермоқчиман. Биз у билан роппа-роса бир йил гаплашмадик. Шунинг учун мен нима бўлаётганидан бехабарман. Мен Катя билан гаплашиб олмагунимча ҳеч нарсани тушунмайман. Бу, албатта аянчли. Мен албатта унга қўнғироқ қилиб тушаман. Мен у билан гаплашиб олмоқчиман”, деб айтди актёр.\nКуни-кеча актёрнинг собиқ рафиқасида мия ўсимтаси топилгани маълум қилинганди. Марат ва Катя бир йил аввал Марат Катяни қаттиқ ургандан кейин ажрашиб кетишган. Бироқ ўтган ойда Марат ўзининг собиқ рафиқасига ошкор тарзда фейсбукдаги саҳифаси орқали севгисини изҳор қилган.\nАктрисанинг айтишича, у Марат томондан калтаклангандан кейин бошида шовқин сеза бошлаган. Катя бир нечта клиникаларда текширувдан ўтгандан кейин унга бош миянинг жароҳатдан кейинги менингиомаси ташхиси қўйилган. Катянинг тан олишича, ўсимта ҳаёт учун хавфли эмас.


БОЛА ТАРБИЯСИ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБола тарбияси энг муҳим ишлардандир. Фарзанд ота-онага омонат. Бола қалби пок, нозик, содда ҳамда ҳар қандай нақш ва суратдан холи гавҳардир. Унга қандай нақш солинса, шунга кўра шаклланади, хоҳлаган томонга эгилади. Агар бола яхшиликка ўрганиб, яхшилик ичида вояга етса, дунё ва охират саодатини топади.\nАгар бола эътиборсиз ташлаб қўйилса, ёмонликлар ичида ўсса, бадбахтликка юз тутади ва ҳалок бўлади. Бунда гуноҳ юки болани шу кўйга солганларнинг, ота-онанинг зиммасига юкланади.\nУлуғ ва қудратди Аллоҳ таоло буюради: «Эй мўминлар, сизлар ўзларингизни ва аҳли оилаларингизни дўзахдан сақлангиз» (Таҳрим, 6).\nЯхши-ёмонни фарқлаш ҳисси болада шакллана боргани сайин кузатувни кучайтириш лозим. Бунинг биринчи белгиси — унда ҳаёнинг илк нишоналари кўрина бошлайди. Шунчаки тортиниб туриш ҳали ҳаё эмас. Балки ақл нури ёришган сари бола баъзи ишларнинг бошқасига зид эканини кўради, хунук деб топган ишларни қилишдан уяла бошлайди. Бу Аллоҳ таолонинг унга ҳадяси, хулқининг поклигидан, қалбининг софлигидан дарак берувчи башорат, ақлининг камолга етаётганидан хушхабардир.\nҲаёли болани эътиборсиз ташлаб қўйиш ярамайди. Балки унга ҳаё одобини ўргатиш билан ёрдам бериш керак.\nКўпинча болаларда таомга очкўзлик билан ташланиш туйғуси ғолиб бўлади. Бунда тарбия таом ейиш одобидан таълим бериш билан бошланади. Масалан, таомни ўнг қўлда ейиш, «Бисмиллаҳ» билан бошлаш, катталардан олдин лаганга қўл чўзмаслик ва таомни фақат ўзининг олдидан олиш, еяётган кишининг оғзига қарайвермаслик, шошмасдан, яхшилаб чайнаб ейиш, луқмани оғзига кетма-кет тиқавермаслик, таом юқини кийимига артмаслик, баъзан зиравор ёки ширинликларсиз қуруқ ноннинг ўзини ейишга одатланиш кабиларни ўргатиш лозим.\nШунингдек, кўп таом ейишнинг ёмонлиги, кўп ейиш ҳайвонларга хос хусусият экани, одобли бола таомни кам ейиши, борига қаноат қилиши, таом танламаслиги ҳақида гапирилса, бу ҳам тарбиядир.\nБолани тўкин-сочинликдан, қимматбаҳо кийим кийиб ўсган болалардан, дабдабали ҳаётга рағбат уйғотадиганлар даврасига аралашиб қолишдан асраш зарур. Чунки вояга етаётган бола эътиборсиз ташлаб қўйилса, кўп ҳолларда унинг ахлоқи тубанлашувига сабаб бўлади. Натижада бола улғайгач, каззоб, ҳасад гўй, ўғри, чақимчи, қайсар, маҳмадона, енгилтак, маккор, беҳаё, ярамас бир кимсага айланиб қолиши мумкин.\nБулардан сақланишнинг йўли — чиройли тарбия, мактабда дарс билан машғул бўлиш, Қуръон ва ҳадис таълимини олиш. Солиҳ инсонлар ва уларнинг ҳаётлари ҳақида тингланган ҳикоялар бола қалбида муҳаббат уйғотади.\nСайхунобод тумани “Мулла Негмурод”\nжоме масжид имом-хатиби.\nАқиқа шаръий маросимдир\nЯХШИ СЎЗ ЖОН ОЗИҒИ


19 январ 2021, Тошкент вақти: 17:52\nТожикистонда ҳибсга олинган тадқиқотчи олим Александр Содиқовга онаси билан кўришиш имкони берилди. Олимнинг адвокати Абдулқаюм Юсуфийнинг 17 июль куни Озодликка айтишича, Содиқов онаси билан 15 июль куни Душанбедаги Миллий хавфсизлик қўмитаси ҳибсхонасида учраштирилган.\nЮсуфийнинг яна айтишича, ўзи ва яна бир адвокат Содиқов билан 16 июль куни учрашишга муваффақ бўлган.\nСодиқов яна бир бор ўзининг айбсизлигини таъкидлади, дея маълум қилди адвокат.\nКанадада доимий истиқомат қилувчи Тожикистон фуқароси бўлган 31 ёшли Содиқов 16 июнь куни Хоруғ шаҳрида маҳаллий фаоллар билан суҳбатлашишидан кўп ўтмай ҳибсга олинган эди.\nТожикистон расмийлари уни жосусликда айбламоқда. Содиқовнинг ўзи эса Британиянинг Эксетер Университети ва Канаданинг Торонто Университетида ёқлаётган илмий иши мақсадида Марказий Осиё бўйлаб сафар қилаётганини айтмоқда.


Чилонзор туманидаги Бунёдкор ва Чўпонота кўчалари кесишмасида “Ўзбекистон темир йўллари” акциядорлик жамиятига қарашли “Кўприк қурилиш трести” унитар корхонаси томонидан барпо этилаётган йўлўтказгич шундай истиқболли лойиҳалардан биридир. Президентимиз яқинда Тошкент шаҳридаги бунёдкорлик ва ободонлаштириш ишлари билан танишиш жараёнида ушбу объект бўйича ўз тавсияларини берди. Шу асосда айни пайтда қурилиш ишлари жадал суръатларда давом эттирилмоқда.\nУмумий узунлиги 667,5 метр бўлган мазкур иншоот ҳам аввалгиларидек, замонавий типда қад ростлайди. Натижада йўловчию ҳайдовчига қўшимча қулайликлар яратилади.\nТаъкидлаш керакки, Бунёдкор шоҳкўчаси шаҳарнинг Жанубий ва Шимолий қисмларини боғловчи энг узун ҳамда муҳим йўлларидан бири саналади. Шу боис мазкур йўналишда автомобиллар қатнови туну кун тинмайди. Магистралда жами 9 та йўлўтказгич мавжуд бўлиб, жорий йилнинг май ойида янги иншоот қуриб битказилгач, уларнинг сони яна биттага кўпаяди.\n“Боштранслойиҳа” акциядорлик жамияти мутахассислари томонидан ишлаб чиқилган режага кўра, бунёд қилинаётган йўлўтказгич 6 та йўлакдан иборат бўлади. Унинг эстакада қисми узунлиги 488,5 метр, баландлиги 8, кенглиги эса 24,5 метрни ташкил этади.\nЙирик иншоот жами 23 та устун оралиғида барпо этилади. Бу ерда, шунингдек, умумий узунлиги 124 метр бўлган иккита пиёдалар ўтиш кўприги қурилади. Йўлўтказгичнинг ёритиш тизими ҳам жаҳон андозаларига мос бўлади.\n— Ҳозирги кунга келиб, 10 та таянч устунининг пойдевор ишлари тугатилди, — дейди “Кўприк қурилиш трести” унитар корхонаси бошқарувчиси Зафар Маҳаматов. — Устки каркас ўрнатиш жараёнлари амалга оширилмоқда. Шу билан бирга, 2625 куб метр тупроқ, 12 070 куб метр бетон қуйиш ишлари бажарилди. Бунёдкорлик жараёнига 30 дан ортиқ техникалар, 250 нафарга яқин малакали муҳандису ишчилар жалб этилган. Йўлўтказгични белгиланган муддатда фойдаланишга топшириш мақсадида тармоқ жадваллари тасдиқланиб, қурилиш материаллари захиралари яратилмоқда. Махсус техникалар ва автотранспорт воситаларини сақлаш, таъмирлаш учун базалар, штаб ташкил этилган.\nКўприкни барпо этишда фойдаланилаётган темир-бетон конструкциялари трестга қарашли ишлаб чиқариш субъектларида тайёрланмоқда. Бундан ташқари, йўлўтказгич устунларини жойлаштиришга мўлжалланган мослама ва бошқа зарур материаллар “Ўзбекистон темир йўллари” акциядорлик жамияти тасарруфидаги саноат корхоналарида ишлаб чиқарилаётгани унинг таннархи арзон бўлишига, ортиқча сарф-харажатларни қисқартиришда қўл келмоқда.\nЖаҳон андозаларига мос ушбу иншоот фойдаланишга топширилгач, тирбандликлар олди олинади, ҳайдовчи ва йўловчилар ортиқча вақт йўқотишига чек қўйилади.\n— Ҳар куни ушбу йўналиш бўйича ҳаракатланаман, — дейди 8-сонли автобус саройи ҳайдовчиси Элёр Ҳимматов. — Чорраҳада мунтазам тирбандликлар юзага келади, тиғиз пайтда бу ерда, ҳатто 40 дақиқагача қолиб кетилади. Бунга Чўпонота кўчасининг торлиги ҳамда Ғафур Ғулом номидаги маданият ва истироҳат боғига келувчиларнинг кўплиги сабаб бўлади. Янги йўлўтказгич бундай тиқинларни бартараф этишга хизмат қилади, албатта.\nШу ўринда айтиш жоизки, “Кўприк қурилиш трести” унитар корхонаси томонидан жорий йилда 7 та кўприк ва йўлўтказгич қуриш режалаштирилган. Муҳими, бунинг учун кўприксозларда техника ва технология, кўникмаю малака етарли. Демак, халқимизга қулайлик яратиш ишлари бундан кейин ҳам давом этаверади.\nМазкур рукндаги бошқа мақолалар: « Ички ишлар вазирлиги: Адолат ва халқпарварлик фаолият мезонига айланади\tЮлдуз Усмонованинг тилла тақинчоқларини ўмариб кетишди »


Бугун жамоамиз Минскдаги ўқув-йиғин машғулотларини тўққизинчи кунини ўтказмоқда.\nХабар берганимиздек, йиғиннинг сўнгги уч кунида учта назорат учрашуви ўтказилади. Бугун тушга қадар режалаштирилган уч ўйининг биринчиси бўлиб ўтди. Белорусь футболининг энг етакчи клуби – БАТЭ ўринбосарларига қарши баҳс «Бунёдкор»нинг устунлигида ўтди. Айниқса, беллашувнинг биринчи бўлимида футболчиларимиз мезбонлардан ҳар томонлама устунлик қилишди. Бироқ танаффусга қадар майдон эгалари дарвозаси фақатгина бир марта ишғол қилинди.\nИккинчи бўлим аввалида бош мураббий Вадим Абрамов майдонга бир йўла 10 нафар янги ўйинчини туширди. Мезбонлар устози биргина ўзгариш билан кифояланди. Бу ўзгаришлар жамоамизнинг ўйинига салбий таъсир қилди. Рақибнинг кетма-кет уюштирган ҳужумлари 61-дақиқага келиб ўз самарасини берди. Ҳимоямиздаги пала-партишликдан сўнг Дмитрий Бессмертний ҳисобни тенглаштирди. Аммо БАТЭ ёшларининг хурсандчилиги узоққа чўзилмади. Ўтказиб юборилган голдан руҳан «синмаган» футболчиларимиз икки дақиқани ичида вазиятни ўз томонларига оғдиришди. Майдон эгалари дарвозасига пенальти белгиланди, нуқтага яқинлашган Миржаҳон Мираҳмадов яна «Бунёдкор»ни ҳисобда олдинга олиб чиқди. Голдан руҳланган футболчиларимиз учрашувнинг қолган дақиқаларида ўйин назоратини ўз қўлига олди ва ўйин якунига Вячеслав Дергачев дарвозаси яна икки марта ишғол қилинди ва 1:4 ҳисобида ғалаба қозондик.\nЭслатамиз ўтамиз, эртага жамоамиз Тошкент вақти билан 17:00да Белорусь чемпионати олий лигаси вакили «Дняпро-МЧЗ»га қарши назорат учрашувида майдонга тушади.\n18 июль. Минск. «Минск» ФК майдони.


Ўзбекистон: Исломий тўйлар нега масъулларнинг 'ғашларига тегмоқда'? - BBC O'zbek\nЎзбекистондаги "Эксперт" Ишчи гуруҳининг билдиришича, мамлакатда сўнгги йилларда оммалашиб бораётган исломий тўйлар эгалари дарҳол ҳуқуқ-тартибот идораларининг диққат эътиборларига тушмоқда.\nМаҳаллий хавфсизлик хизмати ва ҳуқуқ-тартибот идоралари ходимлари исломий тўйлар ортиданоқ, оилаларга ташриф буюриб, ёш келин-куёв ва уларнинг ота-оналари билан профилактика ишлари олиб боришмоқда.\nУлардан нега исломий тўй ўтказишга қарор қилишгани сабабларини сўраб, айрим ҳолларда тушунтириш хатлари ҳам ёзиб олишмоқда экан.\n"Эксперт" Ишчи гуруҳининг ўзларига келиб тушган маълумотларга таяниб хабар беришича, жойларда бунинг учун, ҳаттоки, маҳаллий хавфсизлик хизматлари, ҳуқуқ-тартибот идоралари, ҳокимият ва маҳалла қўмиталари вакиллари иштирокида махсус ҳайъатлар ҳам тузилган.\nАён бўлишича, ушбу ҳайъатнинг вазифасига Ўзбекистонга диндор бўлиб қайтаётган(беш вақт намоз ўқиб, соқол қўйиб, яқинлари ҳам исломий ҳаёт тарзига ундаётган) меҳнат муҳожирларини рўйхатга олиш киради.\nУшбу рўйхатга тушган одамларнинг алоҳида назорат остида бўлишлари шундоқ ҳам тушунарли, дейди гуруҳ:\nМеҳнат муҳожирлиги ва оммавий тўйлар\nСўнгги йилларда Ўзбекистоннинг кўплаб минтақалари, жумладан, Андижон, Фарғона, Наманган, Хоразм, Бухоро ва Қашқадарё вилоятларида исломий тўйларнинг оммалашиб бораётгани кузатилади.\nБу каби тўйлар дабдабали дунёвийларидан фарқ қилиб, дастурхонга спиртли ичимликлар тортилмайди, хонанда ва созандалар бўлмайди, меҳмонлар кам сонда бўлиб, аёллар ва эркаклар алоҳида-алоҳида ўтиришади.\n"Эксперт" Ишчи гуруҳига кўра, бу каби тўй ташаббускорлари, асосан, Россия ва Қозоғистонда ишлаб қайтаётган меҳнат муҳожирларидир.\nГуруҳ раҳбари Суҳроб Исмоиловнинг айтишича, Россия ва Қозоғистонга боргач, ўзбекистонлик ёш меҳнат муҳожирларининг нисбатан кучлироқ диний эркинлик ва яна бошқа турли омиллар таъсирида исломий эътиқодлари янада мустаҳкамланади.\nБундан ташқари, камчиқимлилиги боис ҳам, исломий тўйлар бугун аҳоли муайян қатлами орасида оммалашиб бораётган экан.\n"Бойи ҳам, камбағали ҳам бир-биридан қолишмасликка уриниб, дабдабали тўйлар ўтказишга ҳавас қўйган мамлакатда исломий тўйлар дунёвийларига қараганда, анчайин арзон тушади. Аксарият оилалар эса, тўй ўтказишда "бошқалардан қолишмаслик учун" йиллар давомида қуруқ сув ва нонга қаноат қилиб яшашади", дейди Суҳроб Исмоилов.\nУнга кўра, "Нима бўлган тақдирда ҳам, тўйлари ва ёки бошқа шахсий маросимлари қандай ўтказиш масаласида одамлар эркин бўлишлари лозим".\n"Агар тенденция бунақа кетадиган бўлса, айнан диний сабаблар туфайли Ўзбекистонни ташлаб кетишга иштиёқманд оилалар, иқтисодий факторлар билан қўшиб ҳисоблаганда, анча кўпайиб қолиши мумкин. Ҳозирги пайтда бу маъмурларни чўчитмаяпти. Чунки ҳукумат шунақа йўл билан бўлса ҳам, ўзлари радикал, деб ҳисоблайдиган одамлардан қутулмоқчи. Лекин келажакни ўйлаб гапирадиган бўлсак, бу - Ўзбекистон учун жуда хавфли ҳолат", дейди "Эксперт" Ишчи гуруҳи раҳбари.\nТожикистондаги оммавий тўйлар Ўзбекистондагисидан фарқ қиладими?\nТез кунларда: Россияда Ислом, тўй, мода ва мусиқа. Куфр ва эътиқод баҳси\nНефтга бой Қозоғистонда тўйлар қандай ўтмоқда?\nШимолий Тожикистонда замонавий, анъанавий ва Исломий тўйлар


..:: ISLOM.UZ ::.. - Омонатга хиёнат қилмаслик – бу жуда улуғ фазилатдир\nОмонатга хиёнат қилмаслик – бу жуда улуғ фазилатдир\nАллоҳ таоло жаноб пайғамбаримиз Муҳаммад Мустафо (сав) воситалари орқали сиз билан бизга жорий қилган шариати исломия таълимоти бўйича бизлар Ҳақ таолога барча сирру-ошкора ишлар маълум ва машҳур деб эътиқод қилмоғимиз зарур бўлади.\nБинобарин, ҳар бир ишимизда ва ҳар бир амалимизда Унинг ҳозиру нозир эканлигини эсдан чиқармаслигимиз ва шу қилаётган ишимиз Унинг қаҳру ғазабига сабаб бўлиб қолмаслигига ҳаракат қилмоғимиз керак. Бунинг учун Аллоҳ таоло ҳузурида қандай кишилар мукаррам ва муҳтарам ҳисобланиб, қандай кишилар Унинг раҳмат назаридан йироқ бўлиб қолиши мумкин эканлиги тўғрисида маълумот ҳосил қилган бўлишимиз лозим бўлади.\nБарча ислом уламоларининг иттифоқларича, барча яхши сифатларнинг ичида инсон учун энг ўзлаштиришлиги оғир бўлгани – бу омонатни сақлашлик ҳисобланар экан. Омонатни сақлашлик ва уни ўз вақтида адо этишлик нақадар оғир вазифалардан эканлиги ҳақида Аллоҳ таоло ўзининг каломи шарифида шундай хабар берган:\n“Биз (бу) омонатни (чин бандалик омонатини) осмонларга, Ерга ва тоғларга таклиф этдик, улар уни кўтаришдан бош тортдилар ва ундан қўрқдилар. Инсон эса уни ўз зиммасига олди. Дарҳақиқат, у (ўзига) зулм қилувчи ва нодондир”.\nУшбу оятда Аллоҳ таоло омонат сақлашлик вазифасини осмону замин, тоғу тошларнинг зиммаларига юкламоқчи бўлгани ва улар ўзларининг шунчалик салобатлари, қудрат ва савлатларига эга бўла туриб, омонатни ўз гарданларига олишдан қўрққанликларини ҳикоя қилади. Инсон эса ўзининг ақлу заковати, фаҳму идроки, куч қуввати ва бошқа имкониятларига суяниб туриб, бундай оғир масъулиятни ўз зиммасига олган.\nОмонатни яхши сақлаб ўз эгасига саломат топшириш хусусида Жаноб Пайғамбаримиз (сав) ёшликларидан бошлаб барчага намуна бўлганлар. Ул зоти шариф ростгўйликлари, бировларнинг ҳаққига хиёнат қилмасликлари, ваъдаларига вафодорликлари туфайли “ал-Амин” яъни, “омонатдор, ишончли одам” деган сифатни олганлар. Ул зоти бобаракотни ёшлик даврларидан бошлаб бунчалик ишончли, вафодор, омонат ва масъулиятни чуқур ҳис этадиган қилиб қўйишлигида Ҳақ таолонинг кўп ҳикматлари бор, албатта.\nУлардан бири – 40 ёшга тўлишлари билан энг улуғ ва масъулиятли вазифа, яъни пайғамбарлик бурчини тўла адо этишликлари учун олдиндан бунга ҳар томонлама тайёрланган бўлишларидир. Бу зоти шарифни Аллоҳ таоло шу ўтган муддат ичида ичида шунчалик қаттиқ синов ва тажрибалар билан тарбият эттиким, пайғамбарлик вазифаси қанчалик оғир ва масъулиятли бўлишига қарамай, кейинги ташвишли ва қийин кунларда, ўзларига сабру қаноатни қалқон қилиб олган ҳолда 23 йил давомида расуллик ва набийлик вазифаларини шараф билан адо этиб ўтдилар.\nОмонатга хиёнат қилмасдан, уни ҳусни адо этишликнинг уддасидан чиқишлик – бу жуда улуғ фазилатдир. Омонатдор бўлишлик, кишиларнинг ишончларини оқлашлик нақадар қийин иш бўлганлигидан, унга бериладиган ажру савобларга молик бўлишлик ҳам шунча қийин, албатта. Чунки омонатдорлик инсон ҳаётининг барча тармоқларида мавжуд. Масалан, аввало ҳар бир инсон билан Ҳақ таоло ўртасидаги омонат, иккинчидан ўзи билан аҳлу аёл, қавму қариндошлари ўрталаридаги омонат, ўзи яшаб турган жамият олдидаги ҳамда қилаётган ибодатларидаги омонат ва ҳоказолар. Қисқа қилиб айтганда, Аллоҳ таоло ҳар бир мўмин-мусулмон зиммасига нималарни фарз ва вожиб қилган бўлса, шуларни Ўзи буюргандек адо этишлик – бу улуғ ва шарафли иш ҳисобланади. Буларга таҳорат, намоз, рўза, закот, ҳаж ва бошқа амаллардаги фарз, вожиб, суннат, мустаҳаб каби аҳкомларни беузр тарк этмаслик ёки уларни чала адо этмаслик каби ишлар киради.\nЖаноб Пайғамбаримиз Муҳаммад (сав) марҳамат қиладиларки:\n“Омонатни сақлай олмайдиган кишининг имони, аҳдига вафосизнинг эса дини йўқдир”.\nБу билан Пайғамбаримиз (сав) айтмоқчиларки, имон ҳам мўмин кишига берилган бир омонат нарса. Уни шайтонга бой бермаган ҳолда, авайлаб сақлаш керак. Топширилган омонатларни турли офатлардан сақлай олмайдиган киши ўз имонини ҳам, албатта, сақлай олмайди. Аҳду паймонига вафо қилмайдиган, ёлғончи, алдамчи кишиларда дин ҳам қарор топмайди, демоқчилар. Омонатларни яхши сақлай олмасликдан барча жиноят ва кўнгилсизликлар келиб чиқади. Инсонлар бир-бирларидаги ҳақ-ҳуқуқларни яхши билмасликлари ёки билсалар ҳам унга тўла риоя қилмасликларидан муросасизлик, уруш-жанжал ва мушкил муаммолар вужудга келади.\nМасалан, бировнинг шаънига айтилган сўз. Унинг ҳақлигини билиб туриб, бирор дунёвий ғараз билан, нотўғри гувоҳлик бериш, унинг шаънига ботил бўҳтонлар тўқишлик – бу айни хиёнат ҳисобланади.\nЁки давлат томонидан ишониб топшириб қўйилган корхона ёки ташкилотлардаги хизматларни олсак. Шахсий манфаат ва бемеҳнат даромад орттириш мақсадида баъзи ишчи ва хизматчилар ўз мансабларидан ёки қўлларидаги халқ бойлигидан нотўғри фойдаланиб, кўр-кўрона суистемолга ўтадилар.\nБуларнинг ҳаммаси ҳам ўз масъулиятига ва зиммасидаги омонатга хиёнат қилиш демакдир. Шунинг учун ҳам одил ҳукуматимиз, айниқса кейинги пайтларда меҳнатсиз даромад, порахўрлик, масъулиятсизлик каби иллатларга қарши чора ва тадбирларни кучайтириб бораётгани мақсадга жуда мувофиқ бир ишдир. Ислом дини таълимотида турли ботил йўллар билан бойлик орттириш қатъий ман қилинганидек, фақат ўзининг манфаатини кўзлаб, ўзгаларни унутиш, балки уларнинг ҳисобига яшаш ҳам қаттиқ қораланади. Ҳалол меҳнат, пешона тери билан касбу камолот орқасидан, ҳар ким ўз имкониятига яраша ишлаб, топган ризқу рўзисига қаноат қилиб, яшаб борилса, айни муддао бўлади.\nОмонатдорликнинг омма яхши тушунадиган, бу ҳақда кўп сўраладиган тури инсонларнинг бир-бирларига мол-мулкларини вақтинча омонат қўйиши ва сўралган пайтда қайтариб беришидир. Расулуллоҳ (соллаллоҳу алайҳи ва саллам) Мадинага ҳижрат қилган вақтларида амакиларининг ўғли Ҳазрат Али ибн Абу Толибни ўз ўринларига тайинлаб, ўзларига (соллаллоҳу алайҳи ва саллам) мушриклар томонидан омонат қўйилган, сақлаб юрилган буюм ва молларни эгаларига қайтариб беришни буюрган эдилар. Ҳолбуки, Макка мушриклари Расулуллоҳни (соллаллоҳу алайҳи ва саллам) туғилган ерларидан чиқиб кетишга, тавҳидга чақирганлари учун ватанларини тарк этишга мажбурлаган қавм эди.\nОмонатдорликнинг жузъий тушунчалари ҳам борки, буларнинг баъзи бирини эслатиб ўтиш жоиз. Чунки инсон наздида кичик ва арзимас саналган бепарволик кейинчалик катта-катта хиёнатларга олиб келиши мумкин. Баъзи тожирларнинг молларни чет элдан давлат божини тўламай, қинғир йўллар билан олиб кириши давлат ва халқ олдидаги хиёнатдир. Бозорда харидорларга сифатсиз молларни сотиши хиёнатдир. Ёлланган сотувчиларнинг белгилаб берилган нарх устига қўшиб, даллоллик билан қимматига сотиши ҳам хиёнатдир. Харидор бир молни кўриб турган бўлса, тожирнинг менда ундан яхшиси бор, деб савдони чалғитиб бузиши хиёнатдир. Пайвандчи усталарни ишлатганда рухсатсиз электр токидан фойдаланиш, хонадондаги электр ҳисоблагични орқасига қайтариб, пулини кам тўлашга уриниш хиёнатдир. Коммунал тўловларини вақтида тўламаслик, автобус, трамвай, троллейбус чипталарини олмай, кўзни шамғалат қилиш хиёнатдир. Автомашина бошқариб кетаётганда йўл ҳаракатини тартибга солувчи йўлчироқнинг яшил ёки қизил чироғига риоя қилмаслик бошқа йўналишдан келаётган ҳайдовчи ҳаққига хиёнатдир. Хуллас, имони заиф, охират жавобгарлигини, масъулиятини ўйламайдиган айрим кишилар лоқайдлик билан зиммаларидаги омонатларга хиёнат қилишса ҳам, виждонлари заррача азобланмай, аксинча, “бопладим” деб мақтанганига гувоҳ бўламиз. Билиб қўйингки, инсоннинг инсонлиги омонатдорлиги биландир. Аллоҳ таоло айтади: “Биз (бу) омонатни (чин бандалик омонатини) осмонларга, Ерга ва тоғларга таклиф этдик, улар уни кўтаришдан бош тортдилар ва ундан қўрқдилар. Инсон эса уни ўз зиммасига олди...” (Аҳзоб, 72).\nКейинги пайтларда олинган қарзларни ўз вақтида ўз эгасига бермаслик ёки узр айтиб, муддатини узайтиришни сўрамаслик каби нохуш ҳолатлар юз бераётгани маълум бўлмоқда.\nҲадиси шарифларда қарздор қарзини узишга қийналиб қолса, муддатини узайтириб берувчилар учун катта мукофотлар ваъда қилинган. Лекин беузр олинган қарзни ўз вақтида бермаслик бу айни оғир гуноҳлар сирасига киради. Бинобарин, барча масъулиятларимизни чуқур ҳис этган ҳолда шу каби салбий сифатлардан сақланиб боришга жиддий ҳаракат қилишимиз лозим бўлади.\nХиёнат қачон содир бўлади? Моддий ва шаҳвоний нафс устун келганда, бераҳмлик, инсофсизлик ўртага тушганда, киши харом билан ҳалолни ажратолмай қолганда, ёлғондан парҳез қилмай қўйганда!\nХиёнатнинг кўп-ози, катта-кичиги бўлмайди. Бир ҳовучи ҳам бир тоннадай азоб келтиради. Ақли етмай ёки бировнинг зўри билан гуноҳ қилган одамдан, шу кунгача ҳиёнат қилмаган бўлса ҳам, аммо баданида унга мойиллиги бор одам ҳавфлироқдир. Чунки у хиёнатнинг уруғини кўтариб юради, у оёқ остидаги бало, бир кунмас бир кун кутилмаганда ниш уриб чиқиб, атрофга панд беради.\nИлоҳо, зиммаларимиздаги бурч ва вазифаларни ўз вақтида адо этишдек эзгу сифатга барчаларимизни мушарраф айласин!\n“ЙИЛ ИМОМИ – 2011” танлови ғолиби


«Севилья» мавсум аввалида чемпионлик учун курашадигандек кўринганди, лекин кейинчалик кетма-кет мағлубиятлар жадвалда пастлаб кетди. «Валенсия», «Севилья» ёки «Вильярреал» каби жамоаларнинг етакчилар қаторида бўлишига ўргангандик, лекин бу мавсумда «Хетафе» «кучли тўртлик»га «суқулиб кирди». «Хетафе»нинг «Вальядолид» билан дуранг ўйнаганидан фойдаланган «Севилья» 4-ўринга кўтарилиб олди ва яна медаллар учун курашга қайтди.\n«Торино» ҳамда «Кальяри» жамоалари ўртасидаги ўйинда 1:1 ҳисоби қайд этилди. Бу ўйинла голлар сонидан қизил карточкалар сони кўпроқ бўлди. «Торино»дан ягона гол муаллифи Симоне Дзадза, «Кальяри»дан эса Нико Пеллегрини ҳамда Николо Барелла майдондан четлатилди.


Ҳабибнинг ринг қизлари ҳақидаги фикрига ташкилот раҳбари жавоб қайтарди | Qalampir.uz\nҲабибнинг ринг қизлари ҳақидаги фикрига ташкилот раҳбари жавоб қайтарди\nСпорт\t26 Август 18:21 20386\nКеча, 25 август куни енгил вазн тоифасида собиқ UFC чемпиони Ҳабиб Нурмуҳамедовнинг “Ring-girls”га қарши эканлиги борасида гапиргани ҳақида хабар берган эдик. Шу сабабли, “Project Hollywood” профессионал “Ring-girls” жамоаси бошлиғи Дариа Шовкопляс спортчининг сўзларига жавоб берди. Бу ҳақда “Live” нашри хабар берди.\n“Биз ҳаммамиз ММА ёки бокс жуда зўровон спорт тури эканлигини биламиз. Агар сиз бир шафқатсизликка узоқ вақт давомида қараб турсангиз, қайсидир вақтда ҳаддан ташқари тўйинганлик пайдо бўлади. Бу кўпчиликнинг фикри, мана шундай пайтда томошабинларни чалғитиш керак.\nТабиийки, қизлар баҳонасида мухлислар чалғишади. Ва улар учун бу тоза ҳаво нафаси кабидир. Бу шоунинг элементи, чунки яккакураш турнирлар ҳозир ўз-ўзидан шоуга айланиб кетгани ҳеч кимга сир эмас“, дейди Дариа.\nШунингдек, Дариа Шовкопляпс бу фикри билан Нурмуҳамедовнинг фикрига қўшилмаслигини, кўпчилик мухлислар ҳам бунга қарши эканини алоҳида такидлаган.\nUFC Ҳабиб Нурмуҳамедов ММА Ring-girls\n20 Сентябрь 18:17 43691\n20 Сентябрь 13:55 38593\n19 Сентябрь 11:57 36965\n19 Сентябрь 18:13 34628\n19 Сентябрь 16:53 23696